title: André Lakos

text: Kauden 2002–2003 Lakos aloitti ECHL-joukkue Augusta Lynxissä, mutta viiden siellä pelatun ottelun jälkeen hän palasi kotimaahansa ja siirtyi Vienna Capitalsin joukkueeseen. Ensimmäistä pääsarjakauttaan ja miesten pelejään Itävallassa pelannut Lakos teki Capitalsissa 37 runkosarjaottelussa tehot 4+19=23 ja oli joukkueen tehokkain puolustaja. Lakos oli Capitalsin tehokkain puolustaja myös kaudella 2003–2004, jolloin hän teki 48 runkosarjaottelussa tehot 6+19=25. Lakos oli joukkueensa sisäisessä pistepörssissä neljäs ja Österreichische Eishockey-Ligan puolustajien pistepörssissä yhdeksäs.


title: André Lakos

text: Syyskuussa 2004 Lakos siirtyi vapaana agenttina Columbus Blue Jacketsin organisaatioon. Hän pelasi koko kauden 2004–2005 AHL-joukkue Syracuse Crunchissa ja teki 51 ottelussa tehot 1+12=13. NHL:n puolella pelaaminen ei olisi ollut edes mahdollista koko kauden kestäneen vuoksi. Lakos palasi taas kaudeksi 2005–2006 kotimaahansa ja siirtyi EC Salzburgin riveihin. Hän keräsi 48 runkosarjaottelussa tehot 8+22=30 ja oli joukkueensa toiseksi tehokkain puolustaja Greger Arturssonin jälkeen. Jäähyminuutteja Lakos keräsi 115 ja oli Erste Bank Eishockey Ligan jäähypörssissä seitsemäs Klagenfurter AC:n David Schullerin kanssa. Kevään 2006 pudotuspeleissä Lakos oli tehoilla 3+7=10 puolustajien pistepörssin toinen Villacher SV:n Mickey Elickin jälkeen. Kaudella 2006–2007 hän teki Erste Bank Eishockey Ligassa yhden kauden piste-ennätyksensä, kun hän sai 52 ottelussa tehot 16+28=44. Lakos oli Salzburgin tehokkain puolustaja ja koko liigan viidenneksi tehokkain puolustaja. Hän keräsi myös yhden kauden jäähyennätyksensä 125 minuutillaan. Lakos ratkaisi joukkueelleen Itävallan-mestaruuden tehtyään viidennessä finaaliottelussa Villachia vastaan Salzburgin 4–2-voittoon päättyneen ottelun voittomaalin.


title: André Lakos

text: Lakos teki kesäkuussa 2007 yksivuotisen sopimuksen Minnesota Wildin kanssa ja siirtyi kaudeksi 2007–2008 jälleen Pohjois-Amerikkaan. Hän kuitenkin pelasi vain 11 ottelua farmijoukkue Houston Aerosissa ja siirtyi marraskuussa 2007 Elitserien-joukkue Färjestadiin, Ruotsiin. Lakos teki siellä 33 runkosarjaottelussa tehot 4+6=10 ja keräsi 130 jäähyminuuttia, joilla hän oli Elitserienin jäähypörssin viides. Kaudeksi 2008–2009 Lakos siirtyi KHL-joukkue Traktor Tšeljabinskiin. Hän teki toukokuussa 2009 vuoden mittaisen jatkosopimuksen joukkueen kanssa, mutta Lakos palasi kesken kauden 2009–2010 EC Salzburgiin tammikuussa 2010. Hän voitti kauden päätteeksi toisen kerran Itävallan-mestaruuden.


title: André Lakos

text: Toukokuussa 2010 Lakos teki vuoden mittaisen jatkosopimuksen EC Salzburgin kanssa. Hän oli kaudella 2010–2011 tehoilla 13+19=32 Erste Bank Eishockey Ligan puolustajien pistepörssin kahdeksas. Lakos voitti Itävallan-mestaruuden keväällä 2011. Elokuussa hän teki vuoden mittaisen sopimuksen Saksan DEL:ssä pelaavan Kölner Haien kanssa. Kölnissä Lakos pelasi tammikuulle 2011, jolloin hän vaihtoi Vienna Capitalsiin. Kölner Haie päästi hänet menemään, kun joukkue oli hankkinut Johan Åkermanin puolustukseen. Kaudella 2012–2013 Lakos oli Capitalsin tehokkain puolustaja tehoilla 9+29=38, joilla hän jakoi EBEL:n puolustajien pistepörssin neljännen sijan EHC Linzin Curtis Murphyn kanssa.


title: André Lakos

text: Kaudeksi 2013–2014 Lakos siirtyi Tšekin Extraligan Piráti Chomutoviin. Hän teki siellä 12 ottelussa kaksi syöttöpistettä, eikä lopulta pystynyt vastaamaan häneen kohdistuneisiin odotuksiin. Lakos jätti Chomutovin lokakuussa 2013. Marraskuussa hän palasi taas Vienna Capitalsiin. Lakos pelasi kauden jälkeen ainoastaan yhden runkosarja- ja kaksi Romanian Cupin ottelua Romanian pääsarjajoukkue CSM Dunărea Galațissa, kunnes hän siirtyi joulukuussa 2014 try-outille Sveitsin toiseksi korkeimmalle sarjatasolle National League B:n SCL Tigersiin. Tammikuussa 2015 Lakos sai sinne loppukauden 2014–2015 kattaneen sopimuksen.


title: André Lakos

text: Tammikuussa 2016 Lakos siirtyi loppukauden 2015–2016 kattavalla sopimuksella EBEL:n tšekkiläisjoukkue Orli Znojmon riveihin oltuaan alkukauden ilman sopimusta.


title: André Lakos

text: Lakos edusti Itävaltaa Salt Lake Cityn olympiakisoissa 2002 ja Sotšin olympiakisoissa 2014 sekä Vancouverin ja Sotšin olympialaisten karsinnoissa. Vuoden 2002 olympiakisoissa hän jakoi joukkueensa sisäisen tehotilaston voiton Tom Searlen ja Dieter Kaltin kanssa lukemalla +1 ja Lakos voitti Itävallan sisäisen tehotilaston myös Sotšin karsinnoissa lukemalla +7.


title: André Lakos

text: Lakos pelasi myös MM-kilpailuissa vuosina 1999, 2000, 2002, 2003, 2004, 2005, 2006 (I-divisioonassa), 2007, 2009 ja 2013. Vuoden 2004 turnauksessa hän jakoi Itävallan sisäisen tehotilaston voiton Thomas Vanekin ja Christoph Harandin kanssa lukemalla +2. Vuoden 2013 turnauksessa Lakos valittiin joukkueensa top-3-pelaajaksi.


title: André Lakos

text: Lakos teki A-maajoukkuedebyyttinsä jo 19-vuotiaana 25. huhtikuuta 1999 Lyonissa Ranskaa vastaan. Hän edusti Itävaltoja myös C-sarjatasolla alle 20-vuotiaiden MM-kilpailuissa vuonna 1997 sekä alle 18-vuotiaiden EM-kilpailuissa vuosina 1996 ja 1997. Lakos valittiin jälkimmäisen turnauksen parhaaksi puolustajaksi.


title: André Lakos

text: Myös Andrén pikkuveli Philippe Lakos on Itävallan maajoukkuepuolustaja. Philippe pelaa tällä hetkellä Vienna Capitalsissa. André Lakosilla on Julie-vaimon kanssa lapset Arianne ja Mathis.


title: Musiikkimies

text: Musiikkimies ("The Music Man") on Morton DaCostan ohjaama yhdysvaltalainen elokuva vuodelta 1962. Se pohjautuu Meredith Willsonin Broadway-musikaaliin "The Music Man", joka sai ensi-iltansa vuonna 1957. Elokuvan päähenkilöä Harold Hilliä näyttelevä Robert Preston esitti saman roolin myös Broadwaylla. Elokuva noudattaa melko pitkälle alkuperäistä musikaalikäsikirjoitusta, mutta esimerkiksi Hermione Gingoldin ja Buddy Hackettin esittämiä rooleja on laajennettu. "Musiikkimies" oli Oscar-ehdokkaana kuudessa eri kategoriassa. Niistä se sai palkinnon parhaasta sovitetusta sävellyksestä.


title: Hip hei hutsu!

text: Hip hei hutsu! () on vuonna 2004 ensi-iltansa saanut ruotsalainen draamaelokuva, jonka on ohjannut Teresa Fabik. Elokuva tunnetaan englanninkielisissä maissa nimellä "The Ketchup Effect".


title: Hip hei hutsu!

text: Sofie, Emma ja Amanda ovat juuri aloittaneet yläasteen. He iskevät heti silmänsä Mouseen, Jensiin ja Sebbeen. Sofie ja hänen kaverinsa menevät Mousen kaverin järjestämiin bileisiin, joissa Sofie suutelee myös kännissä olevaa Sebbeä, juo liikaa ja sammuu. Mouse käyttää tilaisuutta hyväkseen ja ottaa Sofiesta valokuvia riisuttuaan hänet. Kuvat päätyvät sekä kouluun kaikkien nähtäväksi että Sofien isän lokeroon, ja Sofie leimataan huoraksi. Hän alkaa nopeasti menettämään jokaisen kaverinsa ja hänellä on enää Sebbe, joka lohduttaa Sofieta. Sofie kuulee uusien bileiden olevan kyhäillä ja menee paikalle kutsumattomana vieraana. Sofien ystävät ovat jättäneet Sofien kokonaan, ja Sofie päättää hypätä ikkunasta.


title: Soutu kesäolympialaisissa 1952 – miesten kahdeksikko

text: Helsingin olympiakisojen kahdeksikkosoutuun osallistui 14 venekuntaa. Kilpailut suoritettiin 20.–23. heinäkuuta Meilahden väliaikaisella soutustadionilla.


text:
Jokaisesta erästä kaksi nopeinta välieriin, muut 1. keräilyeriin.
1.erä
2.erä
3.erä


text:
Erien voittajat 2. keräilyeriin. Muiden kilpailu päättyy.
1.erä
2.erä
3.erä


text:
Kummankin erän voittaja loppukilpailuun, muut 2. keräilyeriin.
1.erä
2.erä


text:
Erien voittajat loppukilpailuun.
1.erä
2.erä
3.erä


title: Tancredo Neves

text:
Tancredo de Almeida Neves (4. maaliskuuta 1910 – 21. huhtikuuta 1985) oli brasilialainen poliitikko. Hän oli Minas Geraisin kuvernööri 1983–1984 ja Brasilian pääministeri 1961–1962. Neves valittiin Brasilian presidentiksi vuonna 1985, mutta hän ei astunut virkaansa, sillä hän sairastui ja kuoli vatsavaivoihin.
Tancredo Neves oli sanonut vaalikampanjan aikana, että jos hän saa 500 000 ääntä puolueeltaan, ei edes Jumala estäisi häntä tulemasta presidentiksi. Neves sai äänet, mutta päivää ennen presidentinvirkaan astumista hän sairastui ehtimättä vannoa presidentinvalaa ja kuoli vähän yli kuukauden päästä.


title: Liahona

text:
Liahona on Mormonin kirjassa ja myöhempien aikojen pyhien traditiossa Jumalan laatima ja lahjoittama laite, joka osoittaa suuntaa. Alman kirjan 37:38 (ainut jae, jossa Liahona mainitaan nimeltä) mukaan sana tarkoittaa kompassia (engl. "a compass", Mormonin kirjan suomalainen käännös käyttää sanaa "suunnannäyttäjä") - laitetta, joka kuitenkin oli tuon ajan heprealaisille tuntematon. Laitteen kuvauksesta Mormonin kirjassa selviää, ettei se toiminut magneettisen kompassin tavoin.
Mormonin kirjan mukaan Liahona löydettiin eräänä aamuna Lehin teltan ovelta (1. Nefi 16:10). Jumala oli tätä ennen käskenyt Lehiä muuttamaan pois Jerusalemista Arabian autiomaahan, koska Jumala aikoi hävittää Jerusalemin. 1. Nefin kirjan mukaan Liahona oli taidokkaasti tehty pronssipallo, jossa oli kaksi osoitinta. Toinen osoittimista osoitti Lehille ja hänen perheelleen tien, jota kulkea. Myöhemmin se johti heidät Amerikan mantereelle. Toisen osoittimen funktio ei tule selvästi esiin. Liahona toimi "uskon ja taitavuuden" mukaan (1. Nefi 16:28). Kun Lehin jälkeläiset olivat uskollisia Jumalalle ja Hänen käskyilleen, Liahona johti heitä, mutta heidän luopuessaan Jumalasta Liahona lakkasi toimimasta (1. Nefi 18:12). Joskus Liahonan pinnalle saattoi myös ilmestyä tekstiä, jossa Jumala antoi ohjeita (1. Nefi 16:26-29). Myöhemmin Alman kirjassa Liahonaa verrataan Kristuksen sanaan (Alma 37:44). Alman kirjan jälkeen Liahonasta ei ole mainintoja Mormonin kirjassa.


title: Liahona

text: Myöhempien aikojen pyhien liikkeen perustaja Joseph Smith antoi joskus ymmärtää, että Liahona oli niiden esineiden joukossa, jotka hän löysi Kumoran kukkulalta yhdessä Mormonin kirjan tekstin sisältäneiden kultalevyjen kanssa. Myös Mormonin kirjan kolmen todistajan David Whitmerin, Oliver Cowderyn ja Martin Harrisin sanotaan nähneen Liahonan (Oppi ja liitot 17:1).


title: Liahona

text: Myöhempien Aikojen Pyhien Jeesuksen Kristuksen kirkon virallinen julkaisu Liahona on nimetty Mormonin kirjan Liahonan mukaan.


title: Ylä-Niili (osavaltio)

text: Ylä-Niili, vanhalta arabiankieliseltä nimeltään A’āli an Nīl () on yksi Etelä-Sudanin kymmenestä osavaltiosta. Osavaltion pinta-ala on 77 773 km². Pääkaupunki on Malakal. Osavaltion läpi virtaa Valkoinen-Niili.


title: Ylä-Niili (osavaltio)

text: Alueella oli Sudanin vuoden 2008 kiistellyssä väestönlaskennassa 964 353 asukasta.


title: Nord-Fron

text: Nord-Fron on Norjan kunta Opplandin läänissä Gudbrandsdalenin keskiosissa. Kunnan rajanaapureita ovat pohjoisessa Sel, idässä ja etelässä Sør-Fron, lounaassa Øystre Slidre ja lännessä Vågå. Kunnan hallinnollinen keskus on Vinstran taajama (2449 as., 2005), jonka lisäksi kunnassa sijaitsee Kvamin taajama (844 as., 2005). Tammikuussa 2013 tehdyn väestönlaskennan mukaan koko Nord-Fronin kunnassa oli 5 827 asukasta.


title: Nord-Fron

text: Nord- ja Sør-Fron olivat alun perin yksi kunta, joka jaettiin kahteen osaan ensimmäistä kertaa 1851. Kunnat liitettiin yhteen vuonna 1966 ja erotettiin taas omiksi kunnikseen toisen kerran vuonna 1977.


title: Nordre Land

text: Nordre Land on Norjan kunta Opplandin läänissä. Sen rajanaapureita ovat pohjoisessa Nord-Aurdal ja Gausdal, koillisessa Lillehammer, idässä Gjøvik, etelässä Søndre Land, lounaassa Sør-Aurdal ja lännessä Etnedal. Kunnan hallinnollinen keskus on Dokkan taajama (2 796 as., 2005). Tammikuussa 2013 tehdyn väestönlaskennan mukaan koko Nordre Landin kunnassa oli 6 758 asukasta.


title: Madame Curie

text: Madame Curie on Mervyn LeRoyn ohjaama yhdysvaltalainen elokuva vuodelta 1943. Elokuva pohjautuu Ève Curien kirjaan äidistään Marie Curiesta. Marie Curieta elokuvassa näyttelee Greer Garson ja hänen aviomiestään Pierreä Walter Pidgeon. "Madame Curie" oli Oscar-ehdokkaana seitsemässä eri kategoriassa, mutta jäi ilman palkintoa.


title: Manuel Passos

text: Manuel Passos Fernandes (26. maaliskuuta 1922 Machico – ?) oli portugalilainen jalkapalloilija, pelipaikaltaan puolustaja. Hän teki maajoukkuedebyyttinsä tasapeliin 1–1 päättyneessä ottelussa Itävaltaa vastaan 23. marraskuuta 1952; kaikkiaan hän pelasi Portugalille vuoteen 1957 mennessä seitsemäntoista ottelua. Hänen seuransa oli lissabonilainen Sporting CP.


title: Ringebu

text: Ringebu on Norjan kunta Opplandin läänissä, Gudbrandsdalenissa. Sen rajanaapureita ovat idässä ja pohjoisessa Stor-Elvdal, etelässä Øyer ja Gausdal sekä lännessä Sør-Fron. Kunnan samannimisen hallintokeskuksen lisäksi siellä sijaitsee Fåvangin taajama. Tammikuussa 2013 tehdyn väestönlaskennan mukaan Ringebun kunnassa oli 4 496 asukasta.


title: Ebbe Parsner

text: Ebbe Vestermann Parsner (6. kesäkuuta 1922 Kööpenhamina – 24. lokakuuta 2013) oli tanskalainen soutaja. Hän sai vuoden 1948 kesäolympialaisissa kaksikossa hopeaa Aage Larsenin kanssa ajalla 6.55,3. Vuoden 1952 kesäolympialaisissa Parsner oli jälleen Larsenin parina pariairokaksikossa, mutta pari putosi ensimmäisessä keräilyerässä.


title: Sel

text: Sel on Norjan kunta Opplandin läänissä. Sen rajanaapureita ovat pohjoisessa Dovre ja Folldal, koillisessa Sør-Fron, idässä ja etelässä Nord-Fron ja lännessä Vågå. Kunnan asukkaista 59 % asuu sen viidessä taajamassa, jotka ovat hallintokeskus Otta (1602 as., 2005), Nord-Sel (578 as.), Sandbumoen (285 as.), Dale (773 as.) ja Bjølstad (311 as.). Tammikuussa 2013 tehdyn väestönlaskennan mukaan koko Selin kunnassa oli 5 952 asukasta.


title: Skjåk

text: Skjåk on Norjan kunta Opplandin läänissä, Ottadalenin länsiosassa. Kunnan rajanaapureita ovat pohjoisessa Norddal, Rauma ja Lesja, idässä ja kaakossa Lom, etelässä Luster sekä lännessä Stryn ja Stranda. Kunnan hallinnollinen keskus on Bismon taajamassa. Tammikuussa 2013 tehdyn väestönlaskennan mukaan Skjåkin kunnassa oli 2 279 asukasta.


title: François Bouchard (jääkiekkoilija, 1973)

text: François Bouchard (s. 8. elokuuta 1973 Montréal, Québec, Kanada) on kanadalainen entinen jääkiekkopuolustaja. Hän pelasi uransa suurimmaksi osaksi Euroopassa. Eniten Bouchard pelasi Saksan DEL-liigassa, jossa hän vietti kahdeksan kautta ja voitti kaksi mestaruutta. Hän loi ammattilaisuraa myös Suomessa, Ruotsissa, AHL:ssä ja Itävallassa. Bouchard laukoi oikealta.


text: Bouchard pelasi Québecin paikallisissa juniorisarjoissa, kunnes hän siirtyi vuonna 1991 Northeastern Universityn yliopistojoukkueeseen, jossa Bouchard pelasi neljä vuotta. Hän oli kaudella 1993–1994 joukkueen tehokkain puolustaja tehoilla 15+15=30. Yliopistovuosien jälkeen Bouchard pelasi kauden 1995–1996 ECHL-joukkue Charlotte Checkersissa. Häntä ei ikinä varattu , mutta Tampa Bay Lightning varasi Bouchardin kahdeksantena .


text: Kaudeksi 1996–1997 Bouchard siirtyi Eurooppaan, Suomeen ja Oulun Kärppien riveihin pelaamaan I-divisioonaa. Hän teki 44 runkosarjaottelussa tehot 19+16=35 ja oli joukkueen tehokkain puolustaja sekä sisäisen pistepörssin neljäs. Kevään 1997 pudotuspeleissä Bouchard oli pelipaikastaan huolimatta tehoilla 6+5=11 Kärppien paras maalintekijä sekä toiseksi paras pistemies Sami Alalaurin jälkeen. Enemmän maaleja tehnyt kuin syöttänyt Bouchard oli koko I-divisioonan puolustajien maalipörssin voittaja sekä toiseksi tehokkain puolustaja SaPKon Jukka-Pekka Laamasen jälkeen. Hänet valittiin kauden päätteeksi I-divisioonan ensimmäiseen tähdistökentälliseen.


text: Kilpailullinen vietti vei Bouchardin kaudeksi 1997–1998 sarjatasoa ylemmäs SM-liigaan ja Hämeenlinnan Pallokerhon riveihin. Hän kuitenkin teki siellä kymmenessä ottelussa vain yhden maalin ja siirtyi loppukaudeksi Saksan DEL-liigan Augsburger Pantheriin. Bouchard teki siellä 36 runkosarjaottelussa tehot 7+9=16 ollen joukkueen toiseksi tehokkain puolustaja Scott Humeniukin jälkeen. Hän palasi kaudeksi 1998–1999 Kärppiin ja teki 42 runkosarjaottelussa tehot 6+19=25. Bouchard oli I-divisioonan puolustajien pistepörssissä kahdeksas Hermeksessä ja Sportissa pelanneen Oļegs Sorokinsin kanssa, mutta hän oli vasta Kärppien kolmanneksi tehokkain puolustaja Jaako Niskavaaran ja Harri Ahon jälkeen. Joukkue pääsi keväällä 1999 liigakarsintoihin, mutta TuTo kuitenkin pudotti Kärpät jatkosta otteluvoitoin 3-2.


text: Bouchard jatkoi uraansa Elitserien-joukkue MODO Hockeyssa kaudella 1999–2000. Hän teki siellä 41 runkosarjaottelussa tehot 2+6=8 ja voitti keväällä 2000 Elitserien-hopeaa. Kauden aikana Bouchard edusti myös neljän ottelun verran Kanadan maajoukkuetta. Kaudella 2000–2001 hän jatkoi Elitserien-uraansa Djurgårdens IF:ssä. Bouchard oli tehoilla 10+11=21 joukkueen eniten maaleja tehnyt puolustaja sekä toiseksi eniten pisteitä tehnyt puolustaja Daniel Tjärnqvistin jälkeen. Hän voitti keväällä 2001 Ruotsin-mestaruuden.


text: Heinäkuussa 2001 Bouchard teki vuoden mittaisen sopimuksen NHL-joukkue Toronto Maple Leafsin kanssa. Hän kuitenkin pelasi koko kauden farmijoukkue St. John's Maple Leafsissa, AHL:ssä. Bouchard palasi kaudeksi 2002–2003 DEL:ään ja siirtyi ERC Ingolstadtin riveihin. Hän oli tehoilla 7+16=23 joukkueen tehokkain puolustaja. Seuraavat kolme kautta Bouchard pelasi samaa liigaa Frankfurt Lionsin joukkueessa. Hänen kautensa 2003–2004 päättyi Saksanmestaruuteen. Bouchard oli kevään 2004 pudotuspeleissä tehoilla 3+11=14 tehokkain puolustaja. Hän oli pistepörssin neljäs. Kaudella 2004–2005 Bouchard teki tehoilla 15+17=42 yhden kauden piste-ennätyksensä DEL:ssä. Hän oli Stéphane Robidasin jälkeen Lionsin toiseksi tehokkain puolustaja ja sijoittui puolustajien pistepörssissä neljänneksi ERC Ingolstadtin Jakub Ficenecin kanssa. Bouchard edusti Lionsin kauden iakana myös Euroopan seurajoukkueiden mestaruusturnauksessa. Vuodet 2006–2009 hän pelasi DEL:ää Adler Mannheimissa. Bouchard voitti kauden 2006–2007 päätteeksi Saksan-mestaruuden ja kaudella 2007–2008 hän pelasi DEL:n tähdistöottelussa. Bouchard edusti kauden aikana Adleria myös Spengler Cupissa.


text: Kaudeksi 2009–2010 Bouchard siirtyi Itävallan Erste Bank Eishockey Ligan Vienna Capitalsiin. Hän teki 54 runkosarjaottelussa tehot 20+25=45 ja oli Capitalsin toiseksi tehokkain puolustaja Dan Bjorlien jälkeen. Bouchard oli koko liigan toiseksi eniten maaleja tehnyt puolustaja ja puolustajien pistepörssissä hän sijoittui neljänneksi. Bouchard sijoittui myös jäähypörssin kymmenenneksi 133 minuutillaan. Huhtikuussa 2010 hän teki vuoden mittaisen jatkosopimuksen Capitalsin kanssa. Kaudella 2010–2011 Bouchard voitti tehoilla 16+31=47 koko EBEL:n puolustajien pistepörssin. Hän lopetti pelaajauransa kevääseen 2011.


text: Bouchard edusti Kanadan A-maajoukkuetta Deutschland Cupissa vuosina 2003, 2004 ja 2005, joista viimeisin turnaus päättyi joukkueen voittoon.


title: Kunnes palaat

text: Kunnes palaat ("Since You Went Away") on John Cromwellin ohjaama yhdysvaltalainen elokuva vuodelta 1944. Sen käsikirjoitti myös elokuvan tuottajana toiminut David O. Selznick Margaret Buell Wilderin romaanin pohjalta. "Kunnes palaat" oli Oscar-ehdokkaana yhdeksässä eri kategoriassa. Niistä se sai palkinnon parhaasta musiikista.


title: Kunnes palaat

text: Elokuva seuraa Claudette Colbertin näyttelemän Anne Hiltonin ja hänen tyttäriensä (Jennifer Jones ja Shirley Temple) elämää kotirintamalla toisen maailmansodan aikana.


title: Your Song

text: Your Song on Elton Johnin singlenä julkaistu kappale vuodelta 1970. Sen sävelsivät ja sanoittivat Elton John ja Bernie Taupin. Se ilmestyi Elton Johnin samannimisellä toisella albumilla vuonna 1970.


title: Russ Grimm

text: Russell Scott ”Russ” Grimm (s. 2. toukokuuta 1959 Scottdale, Pennsylvania) on yhdysvaltalainen amerikkalaisen jalkapallon valmentaja ja entinen ammattilaispelaaja. Hän pelasi hyökkäyksen linjamiehenä, pääasiassa vasemman puolen sisempänä linjamiehenä. Hän pelasi koko ammattilaisuransa Washington Redskinsissä ja voitti sen aikana kolme Super Bowlia. Pelaajauransa jälkeen Grimm on valmentanut Redskinsiä, Pittsburgh Steelersiä ja Arizona Cardinalsia.


title: Russ Grimm

text: Ennen ammattilaisuraansa Grimm pelasi kaudet 1977–1980 Pittsburghin yliopiston amerikkalaisen jalkapallon joukkueessa. Hän aloitti yliopistouransa tukimiehenä, mutta hänet siirrettiin myöhemmin sentteriksi. Washington Redskins varasi hänet NFL:ään numerolla 69 vuoden 1981 NFL:n varaustilaisuuden kolmannella kierroksella, ja hän vakiinnutti paikkansa seuran aloituskokoonpanossa jo tulokaskaudellaan, kaudella 1981, jolla hänestä tehtiin hyökkäyksen sisempi linjamies. Hän oli yksi Redskinsin tunnetun, lempinimen "The Hogs" () saaneen hyökkäyslinjan alkuperäisistä jäsenistä muun muassa ulompien linjamiesten Joe Jacobyn ja George Starken sekä oikean puolen sisemmän linjamiehen Mark Mayn kanssa.


title: Russ Grimm

text: Grimm pelasi Redskinsissä lopulta koko ammattilaisuransa, ja oli tärkeässä roolissa seuransa menestyksessä etenkin uransa alkupuoliskolla. Hän oli voittamassa pelaajana kolmea Super Bowlin mestaruutta, kausina 1982 (Super Bowl XVII), 1987 (Super Bowl XXII) ja 1991 (Super Bowl XXVI), ja pelasi myös kauden 1983 Super Bowlissa (Super Bowl XVIII), jonka Redskins hävisi. Hänet valittiin neljästi peräkkäin, kausina 1983–1986, NFL:n tähdistöotteluun eli Pro Bowliin, ja hänet nimettiin myös monen eri tahon omiin NFL:n tähdistökentällisiin, muun muassa Associated Pressin (AP) ensimmäiseen tähdistökentälliseen kausina 1983–1985 ja toiseen tähdistökentälliseen kaudella 1986 sekä Pro Football Writers Associationin (PFWA) ensimmäiseen tähdistökentälliseen kausina 1983–1986. Grimmin pelaajauran jälkimmäistä puoliskoa haittasivat loukkaantumiset. Kausina 1987, jolla hän aloitti sentterinä, ja 1988 hän oli sivussa suurimman osan otteluista polvivammojen vuoksi. Viimeisellä runkosarjakaudellaan, kaudella 1991, hän pelasi Redskinsin kaikissa 16:ssa ottelussa, mutta oli aloituskokoonpanossa niistä vain yhdessä.


title: Russ Grimm

text: Grimm pelasi 11 kautta kestäneellä NFL-urallaan 140 runkosarjaottelua, joista 114 aloituskokoonpanossa. Hän lopetti pelaajauransa kauden 1991, Buffalo Billsiä vastaan pelatun voittoisan Super Bowl XXVI:n jälkeen. Hänet nimettiin vuonna 1990 NFL:n 1980-luvun tähdistökentälliseen ja vuonna 2010, 18 vuotta pelaajauransa päättymisen jälkeen, Pro Football Hall of Famen jäseneksi. Hänet on nimetty myös Washington Redskinsin Ring of Fameen.


title: Russ Grimm

text:
Pelaajauransa jälkeen Grimm on toiminut amerikkalaisen jalkapallon valmentajana. Hän toimi kausina 1992–2000 Washington Redskinsin apuvalmentajana, ensimmäiset viisi kautta sisempien laitahyökkääjien valmentajana ja seuraavat neljä hyökkäyslinjan valmentajana, ja kausina 2001–2006 Pittsburgh Steelersin apuvalmentajana, vastuualueenaan joukkueen hyökkäyslinja. Hän toimi myös kolme kautta, kaudet 2004–2006, Steelersin apulaispäävalmentajana ja oli voittamassa kaudella 2005 ensimmäistä Super Bowliaan valmentajana (Super Bowl XL). Kaudesta 2007 alkaen hän on toiminut Arizona Cardinalsin apulaispäävalmentajana ja hyökkäyslinjan valmentajana sekä kaudesta 2009 alkaen myös joukkueen juoksupelin koordinaattorina.
Grimmillä on neljä lasta, pojat Chad, Cody ja Dylan sekä tytär Devin. Heistä kaksi viimeksi mainittua ovat kaksosia. Chad Grimm on toiminut kaudesta 2009 alkaen Arizona Cardinalsin apuvalmentajana ja Cody Grimm on pelannut kaudesta 2010 alkaen takapuolustajana NFL:n Tampa Bay Buccaneersissa.


title: Joseph Brant

text: Joseph Brant (1743–1807) oli mohawkien sotapäällikkö ja valtiomies. Hänen omakielinen nimensä oli Thayennedanagea, ja avioliiton kautta hänestä tuli englantilaisen sir William Johnsonin lanko. Brant johti irokeesien joukkoja Englannin armeijan everstinä Yhdysvaltain vapaussodassa. Hän edusti oman aikakautensa kuuluisimpia intiaanijohtajia ja tapasi muun muassa Yhdysvaltain presidentti George Washingtonin ja Englannin kuningas Yrjö III:n. Vapaussodan päätyttyä Brant jatkoi 1780-luvulla irokeesien puolestapuhujana ja yritti samalla elvyttää taistelujen aikana hajonnutta liittokuntaa.


title: Joseph Brant

text: Joseph Brant syntyi todennäköisesti maaliskuussa 1743. Hän nimekseen annettiin "Thayennedanagea" (kaksi yhteen sidottua puukeppiä). Hän oli äitinsä puolelta periytyvän susi-klaanin jäsen.. Vuosi syntymänsä jälkeen "Thayennedanagea" kastettiin Anglikaanisen kirkon jäseneksi ja hän sai nimen Joseph Brant. Kaksi valtionkirkon pappia, jotka tunsivat Brantin läheisesti, ovat kertoneet eri tarinat hänen alkuperästään. Anglikaanisen kirkon lähetystyöntekijä John Stuart kertoi, että Joseph ei ollut merkittävästä perheestä. Köyhäinkoulun perustaja pastori Eleazar Wheelock puolestaan väitti, että Joseph tuli selvästi erottuvasta suvusta. Josephin äidistä Margareth Brantista on useita havaintoja. Pojan isäksi yleisemmin väitetystä Peter "Tehonwaghkwangearahkwasta" sen sijaan ei löydy juuri tietoja. Josephin sisarpuoli Molly Brant ja hänen veljensä tunsivat pelkän nimen. Kukaan mohawk ei tuntenut häntä. Hyvin pian Josephin syntymän jälkeen pojan isän uskotaan kuolleen vaikeaan epidemiaan.


title: Joseph Brant

text: Kenraali Philip Schuylerin kuulemien huhujen mukaan Joseph oli pohjoisten intiaanien yli-intendentti William Johnsonin puoliverinen poika. Joseph ei itse puhunut vanhemmistaan. Vain kerran hänen tiedetään maininneen, ettei hänen isänsä jättänyt mitään merkkejä itsestään. Joseph tutustui jo nuorena Johnsoniin, joka huolehti hänen siviili- ja sotilaallisesta koulutuksestaan. Seitsenvuotisessa sodassa nuori Joseph oli jo 13-vuotiaana Johnsonin oppipoikana hakemassa tuntumaa sodankäyntiin. Hän osallistui joihinkin taisteluihin ja oli mukana myös piirittämässä Montrealia vuonna 1759. Ansioistaan sodassa Brant palkittiin hopeisella ansiomitalilla.


title: Joseph Brant

text: Heinäkuussa 1761 Johnson kustansi Brantin ja kahden muun samanikäisen mohawkin opinnot lähinnä intiaaneille tarkoitetussa oppikoulussa Connecticutissa. Rakennus oli entinen köyhäintalo ja toimi edeltäjänä Dartmouth Collegelle, joka myöhemmin perustettiin New Hampshireen. Koulussa oli oppilaana joitakin moheganeja, montaukeja ja delawareja. Pastori Eleazar Wheelockin johdolla Brant opiskeli historiaa ja kirjallisuutta. Hänellä oli hyvä kielipää ja kolmen irokeesikielen lisäksi hän puhui englantia, kreikkaa ja latinaa. Kaksi muuta mohawkia keskeyttivät opiskelunsa sairastelun vuoksi. Brant suunnitteli jatkavansa omia opintojaan New York cityn King's Collegessa vuonna 1763. Ranskalaismielisten intiaanien aloittama Pontiacin kapina kuitenkin vaaransi kaikkien intiaanien turvallisuuden siirtolaisten asuttamilla alueilla Suurten järvien ympärillä. Lisäksi Johnson lähetti Brantille kutsun saapua juhlimaan Yrjö III:n kuninkaallista julistusta. Brant ei koskaan palannut takaisin kouluun, vaan päätti opintonsa katsottuaan viihtyvänsä paremmin kansansa kuin valkoisten opiskelijoiden parissa.


title: Joseph Brant

text: Heinäkuun 25. päivänä 1765 Brant nai oneida-naisen Neggen "Aoghyatonghseran", jonka englantilainen nimi oli Margaret. Juhlamenoja mohawkien Canajoharie-kylässä johtanut lähetyssaarnaaja kuvaili morsianta kauniiksi, hillityksi ja uskonnolliseksi. Pariskunta sai kaksi lasta, jotka kastettiin Isaaciksi ja Christianaksi. Brantit asuivat Canajohariessa ja irokeesien keskuudessa työskentelevät lähetystyöntekijät olivat aina tervetulleita heille. Margaret kuoli tuberkuloosiin todennäköisesti maaliskuussa 1771.


title: Joseph Brant

text: Seuraavan vuoden aikana Brant suunnitteli avioliittoa vaimonsa sisarpuolen Susannan kanssa, mutta Englannin valtionkirkko kielsi jyrkästi näin läheiset sukulaisliitot. Brant kääntyi erään saksalaisen papin puoleen, joka vihki heidät. Susanna kuoli joitakin vuosia myöhemmin jättämättä jälkeläisiä. Brantin kolmas vaimo oli skottilais-amerikkalaisen kauppiaan ja intiaani-asiamiehen George Croghanin tytär Catharine "Tekarihoga", jonka äidin puoleiset sukujuuret olivat mohawkien turtle-klaanissa. Brant ja Catherine saivat seitsemän lasta, joista John Brant nousi myöhemmin merkittäväksi henkilöksi Kanadan politiikassa.


title: Joseph Brant

text: 1770-luvun alkuvuosina Brant vietti paljon aikaa pastori John Stuartin seurassa ja auttoi episkopaalisen kirkon jäsenenä lähetyssaarnaajaa valmistamaan Rukouskirjan intiaaneille. Hän käänsi myös katkelmia Raamatusta mohawkien kielelle.. Stuartin arvioinnin mukaan Brant oli "ehkä ainoa henkilö Amerikassa, joka pystyi tällaiseen hankkeeseen".


title: Joseph Brant

text: Lähetystyönsä ohella Brant osallistui kaikkiin merkittäviin irokeesien kokouksiin, joista monet pidettiin sir William Johnsonin kartanossa. Brantin sisarpuoli Molly Brant oli Johnsonin puolisona noussut vaikutusvaltaiseksi henkilöksi ja hän pystyi miehensä ja Josephin tukemana vaikuttamaan suuresti irokeesien poliittisiin ja taloudellisiin päätöksiin. Näissä kokouksissa Jonhson ja hänen vaimonsa taivuttivat irokeesit valitsemaan Joseph Brantin sotapäälliköksi, jonka valta ylettyi kaikkiin irokeesiliiton heimoihin. Brant oli yleisesti pidetty kummankin rodun puolella avuliaisuutensa ja hillityn käytöksensä vuoksi, ja hänen kykyihinsä luotettiin myös päällikön kaltaisessa asemassa.


title: Joseph Brant

text: Vuonna 1775 alkanut Yhdysvaltain vapaussota vaikutti suuresti Brantin elämään. Hän oli brittimielisten lojalistien puolella Amerikan vallankumouksellisia vastaan. Vuonna 1776 Brantista tuli virallisesti irokeesien liittokunnan kaikkien kuuden jäsenkansan yhteinen sotapäällikkö. Tähän päätökseen johtivat yhtä lailla Johnsonien suvun tuki kuin suursotaa enteilevät olosuhteet. Samalla Brant nimitettiin britannien armeijan kapteeniksi, joka oli vastuussa brittimielisistä intiaaneista.


title: Joseph Brant

text: Valintansa jälkeen Brant matkusti Lontooseen, jossa vieraili muun muassa kuninkaallisella vastaanotolla St Jamesin palatsissa. Hänen koulusivistyksensä ja sulava käytöksensä miellyttivät ihmisiä. Brant nähtiin "intiaanien kuninkaana", joka oli liian arvokas henkilö laiminlyötäväksi. Korkea-arvoiset henkilöt kutsuivat hänet maatiloilleen vieraaksi, ja maan parhaat taiteilijat saivat luvan ikuistaa hänen muotokuvansa. Brant sai myös vakuuden siitä, että irokeesien liittokunnan sotureita hyödynnettäisiin vapaussodassa enemmän kuin mitä Kanadan brittijoukkoja johtava kenraali Guy Carleton oli tehnyt. Ennen paluutaan Brantista tuli vapaamuurari ja hän sai tunnusomaisen vapaamuurarien esiliinan lahjaksi suoraan kuningas Yrjö III:lta.


title: Joseph Brant

text: Brant palasi takaisin Amerikan mantereelle elokuussa 1776 samaan aikaan kun lojalistit ja vallankumoukselliset aloittivat Long Islandin taistelun. Hän matkusti yöllä välttääkseen amerikkalaisten vartiostoja Hudsonjoen ylängöllä ja Albanyn ynpärillä. Päästyään irokeesien maaseudulle Brant kierteli liittokunnan kylissä kertomassa matkastaan ja brittien vahvuudesta. Samalla hän tuomitsi irokeesiliiton aiemman päätöksen pysyä puolueettomana, ja kutsui amerikkalaisia kaikkien intiaanien vihollisiksi. Suullisen perimätiedon mukaan hän lupasi kullekin soturille "mahdollisuuden herkutella bostonilaisella, ja juoda hänen vertaan". Puhe vastaanotettiin villillä innokkuudella.


title: Joseph Brant

text: Englannin armeijan everstinä Brant johti lukuisia mohawkeja, onondagoja ja cayugoja ryöstö- ja tuhoamisretkille New Yorkin ja Pennsylvanian asutuksia vastaan. Senecojen vaikutusvaltaisin johtaja Cornplanter toi omat soturinsa lojalistien ja Brantin puolelle. Samalla vahvana pidetty irokeesiliitto hajosi, kun oneidat ja osa tuscarorista liittyivät vapaustaistelijoihin.


title: Joseph Brant

text: Sodan aikana Brantista tuli eräs aktiivisimmista partisaani-johtajista rajaseutujen sissisodassa. Samalla hänestä tehtiin lukemattomia havaintoja päivittäin. Suurin osa kaikista intiaaniryhmien ja lojalistien tekemistä hyökkäyksistä vieritettiin Brantin syyksi. Heinäkuussa 1778 Pennsylvaniassa tapahtunut ja yli 200 vapaustaistelijan hengen vaatinut Wyomingin verilöyly yhdistettiin Brantiin välittömästi ja hän sai liikanimen "Hirviö". Myöhemmät tutkimukset ovat osoittaneet, että Brant mohawkeineen ei ollut ollenkaan paikalla verilöylyn sattuessa, vaan Cornplanterin senecat ja muut irokeesit vastasivat teosta. Liikanimestään huolimatta Brant yleensä kohteli siviiliväestöä paremmin kuin monet muut sodan johtajat.


title: Joseph Brant

text: Vuonna 1779 itsenäisyystaistelijoiden ylipäällikkö George Washington lähetti kenraali John Sullivanin joukot irokeeseja ja lojalistisissejä vastaan. Oneida-tiedustelijoiden johtamina Sullivanin joukot marssivat irokeesien maaseudulle ja hävittivät näiden kylät, maissipellot, vilja-aitat ja puutarhat. Eversti Daniel Frodheadin squaw-kampanja tappoi naiset ja lapset.


title: Joseph Brant

text: Pääosa irokeeseista pakeni Kanadaan, mutta vallankumouksellisten häikäilemättämät toimet lisäsivät Brantin johtamia hyökkäyksiä siirtolaisasutuksille vielä usean vuoden ajan. Itsenäisyystaistelijat eivät milloinkaan onnistuneet kukistamaan irokeesejä. Näiden kohtaloksi koitui englantilaisten antautuminen syksyllä 1782. Pariisin rauhassa Iso-Britannia luovutti irokeesien maita Yhdysvalloille vastoin aiemmin tehtyä Fort Stanwixin sopimusta. Tämän johdosta irokeesit menettivät kaiken suojansa New Yorkissa.


title: Joseph Brant

text: Syyskuussa 1785 Brant matkusti Kanadasta Lontooseen saadakseen kuninkaan tuen irokeesiliitolle Yhdysvaltain toimia vastaan. Englannin hallitus lupasi hänelle runsaan eläkkeen, ja suostui hyvittämään mohawkeille näiden kärsimiä menetyksiä. Britit palkitsivat mohawkien lojaalisuuden kruunua kohtaan luovuttamalla heille suuren maa-alueen Grand River -joen ympäristöstä nykyisen Brantfordin (Brantin kahlaamo) etelälaidalle. Irokeesien liittokuntaa Yrjö III ei kyennyt auttamaan.


title: Joseph Brant

text: Brantin palattua Yhdysvaltoihin hän kuuli, että Ohiolaakson shawneet, delawaret ja miamit olivat luovuttaneet osan maistaan liittovaltiolle. Maanjako ei kuitenkaan lopettanut intiaanien väkivaltaisia hyökkäyksiä uudisasutuksille. Ohiolaakson heimot kokivat siirtolaisten nopean lisääntymisen yhä suurempana uhkana omalla tulevaisuudelleen ja laajensivat terrorismiaan. Ruokatarvikkeita ja ammuksia sodanhaluiset intiaanit saivat englantilaisilta, jotka yhä miehittivät Ohiolaakson monia linnakkeita.


title: Joseph Brant

text: Brant uskoi tilanteen ratkaisun löytyvän rauhanomaisin keinoin. Hän neuvotteli joulukuussa 1786 Ohiolaakson algonkin-heimojen johtajien kanssa ja pyysi näitä yhdistymään irokeeseihin. Tämä suuri intiaaniliitto turvaisi intiaanien tulevaisuuden pitämällä yhtenäisen linjan amerikkalaisia vastaan. Jotkut yksityiset britit rohkaisivat Brantia ja toivoivat koko Ohion alueen liittyvän Kanadaan Englannin lipun alle. Lounaisterritorion (muun muassa Ohio, Indiana ja Kentucky) heimot suhtautuivat kuitenkin epäluuloisesti Brantin ajatukseen. Irokeesiliitto oli liian usein sotinut heitä vastaan, eivätkä he luottaneet Brantin tulevaisuudenkuvaan vahvasta intiaaniliitosta. Myös osa irokeesien johtajista tuomitsi ajatuksen algonkin-heimojen yhdistymisestä heihin.


title: Joseph Brant

text: Vuonna 1790 osa irokeesien johtajista matkusti Yhdysvaltojen silloiseen pääkaupunkiin Philadelphiaan keskustelemaan Ohiolaakson tilanteesta presidentti George Washingtonin kanssa. Washington palkitsi seneca-päällikkö Cornplanterin rauhanmitalilla, mutta suunnitteli samanaikaisesti hyökkäystä Ohion intiaaneja vastaan. Brant ei ollut neuvotteluissa mukana, mutta sai kutsun Washingtonin puheille kaksi vuotta myöhemmin. Hallitus tarjosi Brantille suurta eläkettä ja reservaattia New Yorkin provinssin pohjoisosasta houkutellakseen mohawkit takaisin Kanadasta. Brantin mukaan Washington lupasi maksaa hänelle 20 000 puntaa siitä, että hän järjestäisi rauhan Ohion intiaanien ja Yhdysvaltojen välille. Brant piti saamansa käsirahan, mutta ei onnistunut järjestämään sopimusratkaisua osapuolten välille. Myöhemmin hän muutti mielensä ja yllytti Ohion intiaaneja jatkamaan sotaa Yhdysvaltoja vastaan ja kehotti näitä kieltäytymään maittensa myynnistä.


title: Joseph Brant

text: Keväällä 1794 ongelmat kasvoivat. Pennsylvanian siirtolaiset eivät piitanneet sovituista rajalinjoista, vaan sulkivat uudisasutuksellaan irokeesien ja Ohion intiaanien lähetystöjen käyttämän reitin Erien itärannalla. Kyseistä aluetta (niin kutsuttu Erie Triangle) ei oltu koskaan myyty pennsylvanialaisille, eikä Yhdysvalloille. Tilanne johti kahteen irokeesiliiton perättäiseen kokoontumiseen. Useat liittokunnan päämiehet näkivät Yhdysvallan asutuksen leviämisen yhä suurempana uhkana tulevaisuudelleen. Alkukesästä 1794 Brant keräsi sotureitaan luoteiseen Pennsylvaniaan ja valmistautui liittymään Ohion intiaaneja tukeviin brittijoukkoihin. Myös senecojen päämies Cornplanter taipui Brantin puolelle ja esitti peiteltyjä uhkauksia tapaamilleen amerikkalaisille. Presidentti Washington pelkäsi ennen kaikkea Brantin vaikutusvaltaa ja oli valmis ostamaan "kapteeni Brantin hinnalla millä hyvänsä".


title: Joseph Brant

text: Sotainen aikakausi päättyi elokuussa 1794 Fallen Timbersin taisteluun, joka mursi Ohiolaakson kapinallisten heimojen vastarinnan. Brant mohawkeineen ei ehtinyt taisteluun mukaan, sillä kapinalliset eivät olleet ilmoittaneet hänelle sen hetkistä olinpaikkaansa. Lisäksi Brantin odottamien brittijoukkojen saapuminen viivästytti hänen lähtöään Ohioon.


title: Joseph Brant

text: Intiaanisotien tauottua Brant vetäytyi takaisin Kanadaan, jossa hän jatkoi lähetystyötään mohawkien parissa. Samalla hän pyrki säilyttämään hyvät suhteensa britteihin ja vakuutti Philadelphian hallitukselle, ettei koskaan nostaisi sotakirvestä Yhdysvaltoja vastaan. Oman kansan sivistäminen ei sujunut kuitenkaan Brantin suunnittelemalla tavalla, sillä Grandjoen reservaatin mohawkit eivät halunneet omaksua valkoisten tapoja. Levottomuus leimasi kaikenikäisten mohawkien käytöstä ja väkijuoman myynti johti moniin veritöihin heimon sisällä. Brant itse joutui humaltuneen poikansa Isaacin hyökkäyksen kohteeksi ja surmasi tämän itsepuolustukseksi.


title: Joseph Brant

text: 1790-luvun lopulla Brant teki huomattavia lahjoituksia Grandjoen mohawkeille, mutta päätti saman vuoden aikana jättää nämä lopullisesti. Hän osti 14 km² maata nykyisen Burlingtonin seudulta Ontariojärven pohjoiselta rannalta ja rakennutti paikalle kaksikerroksisen talon, jonne muutti perheineen kesäkuussa 1802. Rakennus muistutti ulkonäöltään sir William Johnsonin 1760-luvun Johnson Hallia pienemmässä mittakaavassa. Paikalliset asukkaat, jotka asuivat vaatimattomissa hirsimökeissään, kutsuivat taloa Brantin herraskartanoksi. Talon sisustus oli kahden kulttuurin sekoitus ja sen ikkunat edustivat Palladiolaista arkkitehtuuria. Suuren olohuoneen koristeina olleet sodissa saadut voitonmerkkinsä Brant jakoi kartanonsa lukuisille vieraille. Vaikka mikään talon ulkopuolella ei muistuttanut Brantin alkuperäisistä sukujuurista, hän noudatti vanhoja perinteitä ulkoisessa olemuksessaan ja kantoi skalppitöyhtöä paljaaksi ajellussa päässään.


title: Joseph Brant

text: Marraskuussa 1807 Brant menehtyi kotonaan Burlingtonissa 64 vuoden iässä. Hänet haudattiin episkopaalisen kirkon hautausmaalle. 1800-luvun puolivälissä vapaamuurarit entisöivät hänen hautansa.


title: Jorma Savikko

text: Jorma Juhani Savikko (7. heinäkuuta 1926 Lieto – 23. marraskuuta 2010 Kotka) oli suomalainen toimittaja ja kirjailija. Hän oli kehittämässä Eteenpäin-lehteä merkittäväksi alueen vaikuttajaksi ja kirjoitti televisio- ja elokuvakäsikirjoituksia ja näytelmiä.


title: Jorma Savikko

text: Savikko työskenteli Eteenpäin-lehdessä 1947–1988 toimittajana, toimitussihteerinä ja viimeiseksi kulttuuritoimituksen esimiehenä. Hän oli Kotkan kulttuurilautakunnan puheenjohtaja 1972–1992 ja Kymen läänin taidetoimikunnan jäsen. Kirjailijayhdistys Paltan puheenjohtana Savikko oli 1969–1972.


title: Jorma Savikko

text: Näytelmien ja televisiokäsikirjoitusten lisäksi Savikko dramatisoi Toivo Pekkasen kirjoja, joista Rauni Mollberg ohjasi elokuvat. Näitä ovat muun muassa "Lapsuuteni" ja "Tehtaan varjossa". Lisäksi hän oli mukana tekemässä useita paikallishistorioita ja Kotkan musiikkiopiston historian "Musiikkielämä opinsaunassa: Kotkan-seudun musiikkiopisto 60 vuotta" (2006).


title: Uudenseelanninsamoalaiset

text: Uudenseelanninsamoalaiset ovat Uudessa-Seelannissa asuvia samoalaisia. Suurin osa heistä on saapunut maahan 1970-luvun jälkeen. Uuden-Seelannin vuoden 2006 väestönlaskennan mukaan maassa asui 131 103 etnistä samoalaista. Samana vuonna Samoalla syntyneitä asui maassa 50 649 ja Amerikan Samoalla syntyneitä 489.


title: Uudenseelanninsamoalaiset

text: Uusi-Seelanti miehitti ensimmäisessä maailmansodassa vuonna 1914 siihen asti Saksan keisarikuntaan kuuluneen niin sanotun Länsi-Samoan. Saarelaiset eivät sopeutuneet Uuden-Seelannin valtaan ja vuonna 1929 saarelal sattui välikohtaus, jossa poliisi ampui yhdeksän mielenosoittajaa. Samoa itsenäistyi vuonna 1962 ensimmäisenä Tyynenmeren maana. Vuodesta 1964 Uudessa-Seelannissa myönnettiin 3-kuukauden oleskelulupia siirtotyöläisille, joita tarvittiin talouden kasvaessa. Monet samoalaiset tulivat tätä kautta maahan. 3-kuukauden oleskeluaikaa ei valvottu tarkasti niin kauan kuin työvoimalle oli tarvetta, mutta sitä alettiin valvoa tarkemmin talouden lähdettyä alamäkeen vuodesta 1973. 1970-luvulla näille toimille syntyi vastarintaa ja samoalaiset osallistuivat aktiivisesti esimerkiksi maorien järjestämiin mielenosoituksiin. Vuodesta 1971 vuoteen 1981 samoalaisten määrä Uudessa-Seelannissa tuplaantui 24 141 henkilöön. Vuodesta 2002 Uuteen-Seelantiin on saapunut kiintiön mukaan 1 100 samoalaista vuosittain.


title: Uudenseelanninsamoalaiset

text: Useimmat Samoalla syntyneistä maahanmuuttajista puhuvat samoaa. Sitä vastoin useat Uudessa-Seelannissa syntyneet samoalaiset eivät osaa puhua samoaa, mutta saattavat ymmärtää sitä. Kieltä ei pidetä Uudessa-Seelannissa syntyneiden parissa merkittävänä identiteetin osana, toisin kuin ensimmäisen polven maahanmuuttajien kohdalla. Vuonna 2001 64% etnisistä samoalaisista osasi puhua samoaa ja heistä Samoalla syntyneitä oli 40%.


title: Uudenseelanninsamoalaiset

text: Samoalainen kirkko on osa samoalaista identiteettiä. Suurin osa samoalaisista kuuluu Samoalla hallitseviin kongregationalistiseen tai presbyterianistiseen kirkkoon. Huomattava vähemmistö kuuluu myös katolilaiseen kirkkoon. Pienempiä kirkkokuntia ovat mormonit ja erilaiset herätysliikkeet.


title: Walpole

text: Walpole viittaa muun muassa seuraaviin:


title: Brigitte Burdine

text: Brigitte Burdine (1962 – 29. joulukuuta 2010) oli yhdysvaltalainen ääniohjaaja ja näyttelijä, joka tunnettiin parhaiten videopelien ääniohjaajana. Hänellä oli myös oma yhtiö BBCasting.


title: Brigitte Burdine

text: Burdine aloitti uransa viihdealalla aluksi näyttelijänä 1980-luvun alussa vieraillessaan televisiosarjoissa CHiPs, Mike Hammer ja Hill Street Blues. Sittemmin vuosien 1988–1992 aikana hän esiintyi elokuvissa, kuten Trust Me, Beverly Hillsin vampyyrit, Instant Karma ja Pahan Juuret.


title: Brigitte Burdine

text: Vuodesta 1989 lähtien Burdine siirtyi kuitenkin työskentelemään enemmän kameran taakse ja oli aluksi mukana elokuvien jälkidubbaamisessa mukana, mikäli elokuvan ääniraitoihin tarvittiin hienosäätöjä. Matka jatkui lopulta ääniohjaajaksi vuonna 1999 lyhytelokuvan Miss Supreme Queenin myötä. Sittemmin Burdine työskenteli pääosin videopelien ja mainosten parissa. Hän muun muassa ohjasi videopelejä, kuten Spider-Man, , , Enter the Matrix, , NBA Live 06, , ja Mortal Kombat vs. DC Universe. Ääniohjaamisen ohella Burdine osallistui välillä myös itse pienten ääniroolien tekemiseen muun muassa peleissä Justice League Heroes ja Happy Feet.


title: Brigitte Burdine

text: Burdine opetti myös ääninäyttelemistä oman yrityksensä tiloissa.


title: Brigitte Burdine

text: Burdine kuoli 29. joulukuuta 2010 jäätyään auton alle. Hän oli ylittämässä Culver Boulevardin ja Nicholson Street risteystä kello 1:50 yöllä, kunnes jäi auton alle. Hänet kiidätettiin Marina del Reyn sairaalaan, jossa Burdine todettiin kuolleeksi.


title: HMS Ascot

text: HMS Ascot oli Britannian Kuninkaallisen laivaston Racecourse-luokan miinanraivaaja. Alus oli ensimmäisen maailmansodan viimeinen sotatoimissa uponnut brittiläinen sotalaiva.


title: HMS Ascot

text: Keisarillisen Saksan laivaston sukellusvene "SM UB-67" torpedoi 10. marraskuuta 1918 vuorokautta ennen aselevon julistamista aluksen, jolloin se upposi Färsaarten edustalle. Se makaa noin 60 metrin syvyydessä.


title: Pietarin sirkus

text: Pietarin sirkus on Venäjän vanhin toimiva sirkus Pietarissa. Sirkus avattiin 26. joulukuuta 1877. Sirkus kulki nimellä Cinizellin sirkus vuoteen 1919 saakka, jolloin se siirrettiin Venäjän valtion johdon alle kommunistisen vallankumouksen jälkeen. Sirkuksen alullepanija oli suuren italialaisen sirkusperheen Gaetano Ciniselli, joka toimi hevoskouluttajana. Nykyisin sirkusta kutsutaan Fontankan sirkukseksi, Bolšoin sirkukseksi tai Pietarin sirkukseksi. Pietarin sirkus on venäläisen sirkustaiteen edelläkävijä. Se sijaitsee Nevan sivujoen Fontankan varrella osoitteessa Naberežnaja Fontanki 3 ja sen lähin metroasema on vihreän linjan Gostinyi Dvor. Sirkuksen lippujen hinnat vaihtelevat paikan mukaan 300 ruplasta 2 000 ruplaan. Alueella on myös maailman ensimmäinen sirkusmuseo, joka on avattu vuonna 1928.


title: IC50

text: IC50 kuvaa kemiallisen yhdisteen potentiaalia estää reaktioita, usein entsyymien tai lääkeaineiden aiheuttamia, myös minkä tahansa yhdisteen kemiallisen reaktion estämisen tehoa. IC50 kertoo pitoisuuden, jossa puolet reaktioista estyy. Eli mitä pienempi IC50, sitä tehokkaampi yhdiste on estämään reaktiota. IC50 ilmoitetaan usein mooleina.


title: Platform as a Service

text: Platform as a Service" (PaaS"') tarkoittaa palvelualustan ulkoistamista. Palvelualustan ulkoistaminen tuo mukanaan etuja sekä ohjelmistokehityksen että liiketoiminnan näkökulmasta. Kehitysalustat mahdollistavat ohjelmistokehityksen ja pilvimallin mukaisen teknisen kehityksen antamalla kehittäjille välineet ladata omia sovelluksiaan osaksi kokonaisuutta. Kehitysmallin johdosta kehittäjien ei tarvitse huolehtia ohjelmiston skaalautuvuudesta taikka lisääntyneestä tehotarpeesta käyttäjämäärien kasvaessa, koska alustaa on mahdollista laajentaa tarpeen mukaan joustavasti. Esimerkkejä PaaS-palveluita tarjoavista alustoista ovat Microsoft Azure, Google App Engine sekä SalesForce.


title: Infrastructure as a Service

text: Infrastructure as a Service (IaaS) tarkoittaa palvelimien ja palvelinsalien ulkoistamista. Kokonaisuuteen sisältyy yleensä verkkoyhteydet, tallennustila, palvelimet ja niiden ylläpito. Infrastruktuuri on perusta, joka mahdollistaa palveluiden tuottamisen ja olemassaolon. Infrastruktuurin kaksi päätehtävää ovat tallennustilan ja laskentatehon tarjoaminen asiakkaille. Yksi suurimmista IaaS-tarjoajista on Amazon Web Services, joka tarjoaa monia tietojärjestelmien ja palveluiden kehittämiseen tarkoitettuja palveluita, esimerkiksi Amazon Elastic Compute Cloud.


title: Hevostaito

text: Hevostaito (; ) on Ksenofonin kirjoittama teos, joka käsittelee nimensä mukaisesti hevosiin liittyviä taitoja, kuten hevosen ostamista ja käsittelemistä ratsastuksessa sekä sodassa tarvittavien taitojen opettamista hevoselle. Ksenofonin teokset "Hevostaito" ja "Ratsuväenkomentaja" ovat tärkeimmät nykyaikaan säilyneet antiikin kreikkalaista hevoskulttuuria käsittelevät kirjalliset lähteet.


title: Hevostaito

text: Ksenofon eli ja kirjoitti 400-luvun lopulla ja 300-luvun alussa eaa. Hän oli ammatiltaan sotilas ja harrastukseltaan hevosmies; hänen kiinnostuksensa hevosiin ei johtunut pelkästään käytännön vaatimuksista, vaan hän selvästikin rakasti hevosia. "Hevostaidon" Ksenofon on kirjoittanut vanhalla iällään. Teos on osoitettu yksityishenkilöille, siinä missä "Ratsuväenkomentaja" on tarkoitettu virkamiehille. Teosta on toisinaan pidetty Ksenofonin ohjeena pojalleen. Myöhemmin Ksenofon kirjoitti teoksesta uuden version laajempaa yleisöä varten. "Hevostaito" on kirjoitettu "Ratsuväenkomentajan" jälkeen, koska viimeksi mainittu mainitaan teoksessa.


title: Hevostaito

text: "Hevostaito" koostuu kahdestatoista luvusta.


title: Hevostaito

text: Luku I käsittelee varsan eli vielä ratsastamattoman hevosen ostamista. Ksenofonin mukaan on tärkeintä arvioida hevosen jalat, koska huonojalkainen hevonen ei hyödy muistakaan ominaisuuksistaan. Jalkojen arviointi on puolestaan aloitettava kavioista. Tämän jälkeen on arvioitava muut ominaisuudet ja ruumiinosat, niin että valituksi tulee oikean kokoinen ja muotoinen sekä voimakas ja hyvälihainen varsa.


title: Hevostaito

text: Luku II käsittelee varsan koulutusta. Ksenofonin mukaan varsa tulee antaa ammattilaisen koulutettavaksi; yksityishenkilön ei kannata tehdä sitä itse. Ksenofon neuvoo tekemään kouluttajan kanssa sopimuksen siitä, mitä hevosen on koulutuksen jälkeen osattava, aivan kuin kasvatettavaksi jätettäisiin oma poika. Hevonen koulutetaan pitämään ihmisistä niin, että se saa yksin ollessaan olla nälässä, janoissaan ja hyttysten vaivaamana, kun taas ihmisten läsnä ollessa nämä vaivat ovat poissa; näin se hakeutuu ihmisten seuraan. Hevonen tulee myös kouluttaa sietämään ääniä ja hälinää ympärillään.


title: Hevostaito

text: Luku III käsittelee valmiiksi koulutetun ja ratsastetun hevosen ostamista. Tällöin tarkastelu alkaa hevosen hampaista. Tämän jälkeen on koeteltava muun muassa hevosen suitsimista, ratsastamista, tottelevaisuutta ja muuta luonnetta, kuten arkuutta tai vihamielisyyttä. Sodassa käyttökelpoisin ja turvallisin on hyväjalkainen, rauhallinen, nopea, sisukas, kestävä ja tottelevainen hevonen.


title: Hevostaito

text: Luvut IV, V ja VI käsittelevät hevosen hoitamista kotona. Ensin Ksenofon antaa tallia sekä hevosten ruokkimista, sitomista ja harjaamista koskevia ohjeita. Hevostenhoitajalle tulee opettaa, kuinka hevosta on kohdeltava. Ksenofon antaa ohjeita myös siitä, miten hevosta on lähestyttävä, ettei itselle aiheudu vaaraa, sekä miten hevonen on suitsittava ja miten sitä tulee taluttaa.


title: Hevostaito

text:
Luku VII käsittelee hevosen selkään nousemista ja ratsastusharjoituksia. Hevosen selkään noustaan esimerkiksi keihään avulla tai pitämällä kiinni hevosen harjasta; ohjakset on pidettävä niin löysällä, ettei samalla vahingossa nykäistä hevosta. Hevosen selkään on parasta opetella nousemaan kummaltakin puolelta. Tämän jälkeen Ksenofon antaa ohjeita oikeasta, seisovasta istuma-asennosta; satulaa hänen aikanaan ei vielä käytetty. Tämän jälkeen Ksenofon käsittelee liikkeelle lähtemistä, ravia, laukkaamista sekä käännöksiä. Lopuksi käsitellään ratsailta nousemista.
Luku VIII käsittelee esteiden yli hyppäämistä, ylä- ja alamäkeen ratsastamista sekä erilaisia tilanteita, kuten nopea pysäytys, hevosen ryöstäytyminen käsistä, törmäys ja sotajoukon kohtaaminen.


title: Hevostaito

text: Luku IX käsittelee kuumaverisellä hevosella ratsastamista. Ksenofonin mukaan hevosen kuumapäisyys on kuin viha ihmisellä. Kuumaa hevosta ei tule hermostuttaa satuttamalla sitä tai antamalla sille odottamattomia käskyjä. Pitkät rauhalliset ratsastusretket rauhoittavat, mutta hevosta ei voi kuitenkaan väsyttää rauhalliseksi. Ksenofon antaa muitakin ohjeita, mutta paras ohje hänen mielestään on se, ettei sotaan hankita liian kuumaveristä hevosta. Laiskan hevosen suhteen hän neuvoo tekemään kaiken päinvastoin kuin kuumaverisen kohdalla.


title: Hevostaito

text: Luku X antaa lisäohjeita ratsastustyylistä ja kuolaimista. Ksenofon pyrkii neuvomaan, kuinka hevonen saadaan liikkumaan ratsastettuna niin, että se näyttää ulkopuolisenkin silmissä upealta, vapaalta ja halukkaalta.


title: Hevostaito

text: Luku XI jatkaa samasta aiheesta; se käsittele hevosen kokoamista eli sen saattamista kantamaan itsensä hyvin, esimerkiksi kulkueita varten.


title: Hevostaito

text: Luku XII käsittelee ratsumiehen varusteita sekä aseita. Ratsumiehellä on oltava hyvin istuva rintapanssari, kaulasuoja, kypärä, käsisuojukset (eri puolen käsille omanlaisensa) sekä muille ruumiinosille niitä nuolilta suojaavia siivekkeitä. Saappaat toimivat sekä kenkinä että suojuksina. Hevosella tulee olla päänsuoja, rintapanssari ja kylkisuojukset, sekä vatsaa suojaava huopa. Aseeksi sapeli on parempi kuin miekka ja heittokeihäät parempia kuin peitsi. Lopuksi Ksenofon antaa vielä neuvoja keihään heittämisestä.Teos:


title: Hevostaito

text: Arviointeja:


title: Kukkia varjossa

text: Kukkia varjossa ("Blossoms in the Dust") on Mervyn LeRoyn ohjaama yhdysvaltalainen elokuva vuodelta 1941. Elokuva perustuu tositapahtumiin ja se kertoo lasten oikeuksia ajaneen Edna Gladneyn elämästä. Elokuva kuvattiin Technicolor-värijärjestelmällä, jota tuohon aikaan käytettiin pääasiassa musikaalien ja lännenelokuvien kuvaamiseen. "Kukkia varjossa" oli Oscar-ehdokkaana neljässä eri kategoriassa. Palkinnon se sai parhaasta lavastuksesta.


title: Ratsuväenkomentaja

text: Ratsuväenkomentaja (; ) on Ksenofonin kirjoittama teos, joka käsittelee nimensä mukaisesti ratsuväen komentajan tointa, kuten ratsuväen varustamista, järjestämistä ja johtamista. Teos on suomennettu yhdessä Ksenofonin teoksen "Hevostaito" kanssa vuonna 2003. Nämä 300-luvun puolivälissä eaa. kirjoitetut teokset ovat tärkeimmät nykyaikaan säilyneet kirjalliset lähteet, jotka käsittelevät antiikin kreikkalaista hevoskulttuuria.


title: Ratsuväenkomentaja

text: Ksenofon eli ja kirjoitti 400-luvun lopulla ja 300-luvun alussa eaa. Hän oli ammatiltaan sotilas, ja harrastukseltaan hevosmies; hänen kiinnostuksensa hevosiin ei johtunut pelkästään käytännön vaatimuksista, vaan hän selvästikin rakasti hevosia. Hevosiin liittyvästä käytännön taidosta ja sotataidosta Ksenofon kirjoitti kaksi teosta, "Hevostaito" ja "Ratsuväenkomentaja".


title: Ratsuväenkomentaja

text: "Ratsuväenkomentaja" on kirjoitettu teoksen "Hevostaito" jälkeen, koska jälkimmäisen teoksen lopussa on maininta ensin mainitusta. Teos on osoitettu nimenomaan ateenalaiselle ratsuväenkomentajalle, koska se on sovitettu kaupungin olosuhteisiin; Ksenofon esimerkiksi puhuu suoraan ”ateenalaisesta ratsuväenkomentajasta”, ja ”kaupungista” puhuessaan hän puhuu Ateenasta.


title: Ratsuväenkomentaja

text: "Ratsuväenkomentaja" koostuu yhdeksästä luvusta.


title: Ratsuväenkomentaja

text: Luku I alkaa johdannolla. Ksenofonin mukaan ratsuväenkomentajan ensimmäinen tehtävä on saada jumalat suosiollisiksi. Tämän jälkeen hänen on saatava tarpeeksi ratsuväkeä ratsaille. Hänen on myös huolehdittava hevosten hoidosta sekä ratsumiesten harjoittamisesta ja tottelevaisuudesta. Ratsuväenkomentajan apuna ovat fylenkomentajat sekä neuvosto. Neuvostossa tulee olla hyviä puhujia, jotka saavat ratsumiehet pelon valtaan; tällöin he ovat parhaimmillaan.


title: Ratsuväenkomentaja

text: Tämän jälkeen Ksenofon käsittelee tarkemmin miesten värväämistä, hevosista huolehtimista sekä miesten ja hevosten harjoittamista. Ratsumiehiksi on värvättävä ensin voimakkaita ja rikkaita miehiä. Värvättäessä voidaan esimerkiksi ylistää ratsuväen hienoutta, tai vedota taloudellisiin järkiseikkoihin. Huonoluonteisista hevosista on hankkiuduttava eroon. Koska miehiä ei rauhan aikana saa helposti säännönmukaisiin harjoituksiin, heitä on käskettävä harjoittelemaan ollessaan muutoin matkalla ratsain. Ksenofon antaa myös neuvoja miesten ja fylenkomentajien motivoimiseksi.


title: Ratsuväenkomentaja

text: Luku II käsittelee taistelujärjestystä, jossa voidaan parhaiten ratsastaa ja liikkua erilaisissa olosuhteissa, sekä taistella parhaiten. Eturintamaan kannattaa sijoittaa joukkueenjohtajina kyvykkäimmät ja kunnianhimoisimmat, taakse puolestaan vanhimmat ja harkitsevimmat miehet. Väliin miehet sijoitetaan niin, että kukin valitsee takanaan olevan; näin jokaisen takana on mies, johon hän luottaa.


title: Ratsuväenkomentaja

text: Luku III käsittelee komentajan velvollisuuksia erityisesti kulkueiden ja näytösten järjestämisessä. Juhlapäivinä kulkueita järjestettiin Ksenofonin mukaan Akademeian ja Lykeionin gymnasioneissa sekä Faleronissa ja hippodromilla. Ksenofon antaa ohjeita siitä, kuinka ratsuväen osastojen on ratsastettava missäkin kaupungin osassa niin, että ne ovat parhaiten mieliin sekä jumalille että katsojille.


title: Ratsuväenkomentaja

text: Luku IV käsittelee marssimista sekä antaa neuvoja vakoilun ja tiedustelun suhteen. Marssilla on järjestettävä riittävästi lepoa, mutta osan miehistä on aina oltava valmiina ratsailla, jos on vaara törmätä vihollisiin. Ksenofon antaa myös ohjeita erilaisissa maastoissa ratsastamista varten. Lisäksi hän neuvoo komentajaa tutustumaan rauhankin aikana sekä vihollisen alueisiin että ystävällismielisiin maihin. Vakoilijoita on järjestettävä sekä liittolaisvaltioihin että kauppiaiden joukkoon; samoin on järjestettävä piilossa olevia vartijoita.


title: Ratsuväenkomentaja

text: Ksenofon antaa myös taktisia ohjeita. Komentajan ei tule johtaa joukkojaan hyökkäykseen, ellei ole edullisessa asemassa viholliseen nähden. Alakynnessä olevan kimppuun kannattaa aina hyökätä, mutta ylivoimaakin vastaan voidaan hyökätä, jos tilanne sitä vaatii. Jos on mahdollista varastaa jotakin, se kannattaa tehdä.


title: Ratsuväenkomentaja

text: Luku V käsittelee vihollisten hämäämistä. Oveluudella pieni joukko voidaan saada näyttämään suurelta ja suuri joukko pieneltä, ja läsnä oleva joukko poissaolevalta ja poissaoleva läsnä olevalta. Jos oma joukko on heikko, vihollisen keskuuteen voi levittää pelkoa esimerkiksi valehyökkäyksillä; jos taas vihollisen tietää olevan heikoilla, se kannattaa tehdä luottavaiseksi esimerkiksi teeskentelemällä vaikeuksia. Useimmat sotavoitot on saatu hämäämällä. Lisäksi Ksenofon huomauttaa, että ratsuväen tukena tulee aina mieluiten olla jalkaväkeä.


title: Ratsuväenkomentaja

text: Luku VI käsittelee johtamistaitoa. Komentaja saa miehet käyttäytymään niin kuin haluaa, kun he uskovat, että komentaja on heitä itseään viisaampi johtamaan ja suoriutuu tehtävistä heitä paremmin. Siksi hänen on muun muassa jatkuvasti harjoitettava hevostaitojaan sekä osoitettava olevansa pätevä taktikko. Komentajan on parasta olla miehiään kohtaan ystävällinen.


title: Ratsuväenkomentaja

text: Luku VII antaa ohjeita ratsuväen käytöstä erilaisissa sotatilanteissa, esimerkiksi jos kaupunki kärsii tappion merellä, tai jos vihollinen tekee erilaisia virheitä. Virheiden todennäköisyys kasvaa, mitä suurempi sotajoukko on. Jälkeenjääneiden osastojen kimppuun on helppo hyökätä. Joenylityspaikat ovat hyviä hyökkäyspaikkoja, ruoka-ajat taas hyviä hyökkäyshetkiä.


title: Ratsuväenkomentaja

text: Luku VIII antaa lisää taktisia ohjeita. Ksenofon käsittelee erityisesti ryöstöretkiä. Niillä parhaita ovat sellaiset miehet, jotka ovat tottuneet kyseiseen maastoon. Ksenofon myös vertaa ratsuväen harjoituksia urheilukilpailuja varten harjoittelemiseen; sodassa saavutettu voitto on kuitenkin paljon kunniakkaampi, sillä se tulee koko kaupungille. Voimakkaamman armeijan kimppuun ei saa hyökätä, jos taakse jää vaikea maasto. Heikomman kimppuun hyökätessä tulee käyttä koko sotavoimaa, mutta vahvemman kimppuun hyökätessä vain osaa. Samanvahvuista vihollista vastaan hyökätessä sotajoukko kannattaa jakaa kahteen osaa, joista jälkimmäinen hyökkää yllättäen, kun on päästy lähelle vihollista.


title: Ratsuväenkomentaja

text: Luku IX toteaa, ettei ole mahdollista antaa ohjeita kaikista asioista. Siksi komentajan on ohjeiden lukemisen lisäksi oltava kuitenkin aina selvillä kulloisestakin tilanteesta. Lisäksi Ksenofon neuvoo, että suuri ratsuväki saadaan helpoiten kokoon palkkaamalla ulkomaisia ratsusotilaita. Lopuksi Ksenofon toteaa jälleen, että kaiken edellytys on jumalten suosio. Jumalat tietävät kaiken ja varoittavat suosiossaan olevaa joko uhrauksien, ennusmerkkien, äänien ja unien avulla. Suosiossa ovat varmimmin ne, jotka muistavat jumalia muulloinkin, ei pelkästään tarvitessaan.


title: Ratsuväenkomentaja

text:
Osa teoksessa esille tulevista ajatuksista esiintyy myös Ksenofonin Sokratesta käsittelevässä teoksessa "Muistelmia". Hän halusi todennäköisesti laittaa omia ratsuväkeä koskevia ajatuksiaan Sokrateen suuhun, ennemmin kuin että Sokrates olisi todellisuudessa antanut ohjeita ratsuväkeä koskien. Ksenofon mainitsee tapansa mukaan huomattavan usein tarpeen hankkia jumalien suosio palvelemalla heitä oikein, kuten uhrein ja rukouksin.
Teos:


title: Ratsuväenkomentaja

text: Muuta:


title: Sedimenttilämpö

text: Sedimenttilämpö on hyödynnettävää maaperän lämpöenergiaa eli maalämpöä. Sedimenttilämmössä lämmön lähteenä käytetään vesistöjen sedimenttiä, johon lämmönkeruupiiri asennetaan useiden metrien syvyyteen. Vesistön tai merenpohjan sedimentteihin asennettu putkisto toimii samalla periaatteella kuin maan pintakerroksiin asennettu maalämpöputkisto. Sedimenttilämmön katsotaan kuuluvan uusiutuviin energialähteisiin, vaikka lämmöntuotannossa kuluu sähköä. Saadusta energiasta 2/3 on uusiutuvaa energiaa. Sedimenttilämmön hyödyntäminen parantaa erityisesti energiatehokkuutta, sillä sähkön kulutus putoaa kolmannekseen.


title: Sedimenttilämpö

text: Lämpöpumppua voidaan hyödyntää rakennuksien lämmön tuotannossa sekä viilennyksessä. Lämmön lähteenä käytetään yleisesti maa(piiriä), porakaivoa tai vesistöä, mutta myös vesistön pohjan alla olevaa sedimenttikerrostusta voidaan hyödyntää lämmön lähteenä. Sedimentti on yksinkertaisesti mutapohja. Ominaisuuksiltaan, kuten lämmönjohtavuudeltaan, sedimentti ei täysin pärjää kallioperälle, mutta vastaavasti matalissa vesissä aurinkoenergian varaava vaikutus on merkittävä.


title: Sedimenttilämpö

text: Sedimentistä tehdyissä mittauksissa meren – tai järven pohjassa on talvellakin saatu jopa yhdeksän asteen lämpötiloja jo noin 3-5 metrin syvyydeltä. Tämä lämpötila näyttäisi pysyvän suhteellisen samanlaisena vuodenajasta riippumatta sedimentin koostumuksen ja sen päällä olevan vesimassan ansiosta. Näin sedimentti ei pääse jäähtymään vuoden kylminäkään aikoina.


title: Sedimenttilämpö

text: Sedimenttilämpöä on tutkittu meristä, järvistä ja joista. Vesistön pohja vaikuttaa sedimenttilämmön hyödyntämiseen. Tärkeimpiä ominaisuuksia, aivan kuten esimerkiksi kallioperäisen lämpöenergian hyödyntämisessä, ovat lämmönjohtavuus ja lämpötila. Saatavaan lämpöön vaikuttavat myös lämmönkeruuputkisto ja lämmönkeruuneste. Mitä parempi lämmönjohtavuus, sitä paremmin lämpö siirtyy energialähteelle ja sieltä keruunesteeseen. Verrattuna esimerkiksi kalliolämpöön, sedimenttilämmöllä on huonompi lämmönjohtavuus. Tätä voidaan tutkia selvittämällä käytettävän alueen lämmönjohtavuutta termisellä vastetestillä eli TRT-mittauksella. Testissä alueelle porataan tutkimuskaivoja ja simuloidaan lämmönkeruuputkiston, energiakaivon ja kallioperän muodostaman kokonaisuuden käyttäytymistä todellisessa lämmönotossa tai -syötössä.


title: Sedimenttilämpö

text: Lämpöpumpulle sopii parhaiten vesikiertoinen lattialämmitys, jolloin lämpötilataso saa olla noin 30 °C. Tällöin korotus maaliuoksen lämpötilasta on vain puolet patterilämmityksen vaatimaan korotukseen. Patterilämmityksessä kiertoveden lämpötila on noussut jopa 70 °C:een. Lämpöpumpun on tällöin korotettava lämpötila maaliuoksen 0–5 °C:sta lämmöstä pattereissa kiertävän veden yli 70 °C:een lämpötilaan. Tehokkaimmillaan lämpöpumppu on siis vesikiertoisen lattialämmityksen lämmönlähteenä. Pääsääntönä lämpöpumpulla onkin, että mitä pienempi lämpötilan korotus, sen parempi hyötysuhde.


title: Sedimenttilämpö

text: Tilojen lämmittäminen lisäksi lämmitysjärjestelmän on kyettävä lämmittämään myös lämmin käyttövesi, jonka lämpötilataso on noin 55–58 °C, jotta vältyttäisiin legionella-bakteerilta. Lämmitettävän käyttöveden määrä on kuitenkin suhteellisen vähäinen verrattuna tilojen lämmitystarpeeseen. Joissakin lämpöpumpuissa lämmin käyttövesi tuotetaan sähkövastuksilla ja toisissa käytetään ns. tulistuksen poistoa.


title: Sedimenttilämpö

text: Sedimenttiin varastoitunutta lämpöenergiaa voidaan kerätä koaksiaaliputkella. Lämpöenergiaa keräävä liuos kulkee putken ulkoisessa kennomaisessa rakenteessa runkoverkkoon, josta se välittyy talojen lämpöpumpuille. Takaisin palautuva neste kulkee putken keskiosaa pitkin keräysputken päähän ja sieltä jälleen kennorakenteeseen keräämään uutta lämpöä. Nestekiertoisessa keruupiirissä käytettävänä keruuliuoksena on yleensä vesi-etanoli- tai vesi-glykoli-seos.


title: Sedimenttilämpö

text: Sedimenttilämpöä voivat hyödyntää yksittäiset kiinteistöt, mutta lämmönkeräysputket voidaan yhdistää verkostoihin, joista energiakaivojen kautta lähienergiaa jaetaan eri kiinteistöihin. Tällöin puhutaan matalaenergiaverkostoista. Vaasan asuntomessuilla 2008 esiteltiin ensimmäinen matalaenergiaverkosto, johon liittyi 43 omakotitaloa messualueelta.


title: Sedimenttilämpö

text: Kaikkien maassa sijaitsevien lämmönlähteiden hyödynnettävyyteen liittyy rajoitteita, niin myös sedimenttilämmön. Kalliolämmön käytössä ongelmana voi olla esim. kallion pinnan syvyys eli kallion sijainti kaukana maanpinnasta. Tällöin lämpökaivon poraamisen kustannukset kasvavat. Maalämmön hyödyntämisen rajoitteena on maaperän kuivuus tai kivisyys. Sedimenttilämmössä rajoitteena on maaperän kovuus ja/tai kivisyys.


title: Sedimenttilämpö

text: Sedimenttilämmön hyödyntämiseen liittyy myös monia kysymyksiä. Lämmön johtavuus sedimentissä ja siitä miten lämpö varastoituu ja latautuu talven aikana ovat vain eräitä kysymyksiä. Tehtyjen mittausten perusteella näyttäisi siltä, että sedimentin lämpötila alkaa voimakkaasti kohota keväällä välittömästi jäiden lähdettyä. Jääkerrokseen liittyy myös eristävä vaikutus ja tämän oletetaan hidastavan sedimentin jäähtymistä talvella. Jääkerroksen eristysvaikutuksesta ei ole tutkimustuloksia.


title: Sedimenttilämpö

text: Verkkolähteet


title: Bobby Brown (freestylehiihtäjä)

text: Bobby Brown (s. 5. kesäkuuta 1991 Denver) on yhdysvaltalainen freestylehiihtäjä. Hän kilpailee slopestyle- ja big air -kisoissa.


title: Bobby Brown (freestylehiihtäjä)

text: Brownin ensimmäinen suuri voitto tuli joulukuussa 2008 Dew Tour Slopestylessä Breckenbridgessä. Hän voitti myös vuoden 2009 Uuden-Seelannin Openissa (slopestyle). Vuonna 2010 Brown voitti nuorten maailmanmestaruuden slopestylessa.


title: Bobby Brown (freestylehiihtäjä)

text: X Gamesissa Brown voitti big airin vuosina 2010 ja 2012 sekä slopestylen vuonna 2010. Ensimmäisen maailmancupin osakilpailunsa Brown laski maaliskuussa 2013. Hän voitti Breckenridgen osakilpailun tammikuussa 2014.


title: Bobby Brown (freestylehiihtäjä)

text: Brown kuuluu maailman 10 parhaan freestylehiihtäjän joukkoon. Hänet tunnetaan tuplavolttien tekemisistä.


title: Vin Baker

text: Vincent Lamont ”Vin” Baker (s. 23. marraskuuta 1971 Lake Wales, Florida) on yhdysvaltalainen uransa lopettanut koripalloilija ja nykyinen apuvalmentaja. Isona ja pienenä laitahyökkääjänä pelannut Baker tuli valituksi neljästi un. Hän edusti 17 kautta kestäneellä urallaan Milwaukee Bucksia, Seattle SuperSonicsia, Boston Celticsiä, New York Knicksiä, Houston Rocketsia, Los Angeles Clippersiä ja Minnesota Timberwolvesia.


title: Vin Baker

text: Baker pelasi myös Yhdysvaltain maajoukkueessa ja oli voittamassa olympiakultaa vuonna 2000.


title: Vin Baker

text: Ennen ammattilaisuraansa Baker pelasi Hartfordin yliopiston joukkueessa. Milwaukee Bucks varasi hänet ensimmäisen kierroksen kahdeksannella valinnalla. Baker vietti seurassa neljä kautta ja teki parhaimmillaan kahdella viimeisellä kaudella keskimäärin 21 pistettä ottelua kohden. Hänet valittiin myös kolmesti peräkkäin NBA:n tähdistöotteluun vuosina 1995, 1996 ja 1997.


title: Vin Baker

text: Baker kaupattiin syyskuussa 1997 Seattle SuperSonicsiin, jossa hän pääsi pelaamaan ensimmäistä kertaa pudotuspeleissä, kun joukkueensa sijoittui toiseksi läntisessä konferensissa. Seattle eteni aina puolivälieriin asti, jossa se kärsi Los Angeles Lakersille tappion otteluvoitoin 4–1. Hän pelasi samalla kaudella myös neljännen kerran urallaan tähdistöottelussa. Kaudella 1998–1999 NBA:ssa oli , jonka vuoksi kausi kesti tavallista lyhyemmin. Samalla hän alkoi kärsimään alkoholiongelmista. Baker pelasi vielä kolme kautta Seattlessa, mutta ei yltänyt samalla tasolle, kuin aikaisemmilla kausina. Hän teki enää keskimäärin 12-16 pistettä kautta kohden.


title: Vin Baker

text: 22. heinäkuuta 2002 Baker kaupattiin yhdessä Shammond Williamsin kanssa Boston Celticsiin. Kausi Bostonissa oli yksi Bakerin uran huonoimmista kausista – hän teki vain 5,2 pistettä ottelua kohden. Hän kärsi kauden aikana alkoholin myötä paino-ongelmista lihoen yli 130-kiloiseksi. Baker myönsi myös itse kärsineensä alkoholiogelmista ja juoneensa humalanhakuisesti huonosti menneiden otteluiden jälkeen. Hän onnistui kauden aikana laihtumaan noin 113-kiloiseksi. Bakerin kausi Bostonissa jäi kuitenkin lyhyeksi, kun joukkueen valmentaja Jim O'Brien päätti aluksi hyllyttää Bakerin. Helmikuussa 2004 Baker sai potkut, kun hän ilmaantui joukkueen harjoituksiin alkoholin hajuisena.


title: Vin Baker

text: 12. maaliskuuta 2004 Baker siirtyi vapaana pelaajana New York Knicksiin, jossa hän vietti puolitoistakautta. Jälkimmäisellä kaudellaan Baker pelasi joukkueen mukana neljännen kerran urallaan pudotuspeleissä, jossa Knicksin matka katkesi jo ensimmäiselle kierrokselle. Joukkue hävisi New Jersey Netsille otteluvoitoin 4–0.


title: Vin Baker

text: 24. helmikuuta 2005 Baker kaupattiin yhdessä Moochie Morrisin kanssa Houston Rocketsiin. Hän ei kuitenkaan päässyt kertaakaan avausviikkoon ja pelasi vain kolme ottelua, joissa hän teki keskimäärin kaksi pistettä ottelua kohden. Lokakuussa 2005 Baker vapautettiin sopimuksestaan.


title: Vin Baker

text: 20. helmikuuta 2006 Baker siirtyi vapaana pelaajana Los Angeles Clippersiin, jossa hän pelasi yhteensä kahdeksan ottelua ja pääsi kerran avausviisikkoon. Baker onnistui tekemään 3,4 pistettä ottelua kohden.


title: Vin Baker

text: 1. lokakuuta 2006 Baker siirtyi Minnesota Timberwolvesiin, jossa hän ei kuitenkaan saanut lainkaan peliaikaa. Kuuden ottelun jälkeen hänet vapautettiin sopimuksestaan 13. marraskuuta 2006. Kauden jälkeen Baker päätti myös uransa.


title: Cornplanter

text: Cornplanter ("Gyantwahia" 1750 - 1836) oli irokeesien liittokuntaan kuuluvien senecain sotapäällikkö. Hänet tunnettiin yleisesti brittien keskuudessa myös nimellä John O'Bail. Nimi tuli hänen isältään, joka oli hollantilaissyntyinen kauppias Johannn Abeel New Yorkista. Cornplanter vietti niin lapsuutensa kuin nuoruutensakin senecain kylässä, josta hänen äitinsä oli lähtöisin. Amerikan sisällissodassa Cornplanter kunnostautui mohawkpäällikkö Joseph Brantin tavoin ja johti irokeesien sotavoimia nauttien suurta arvonantoa. Cornplanteria on kuvattu erityisen älykkääksi ja hyvin kaunopuheiseksi.


title: Cornplanter

text: Vapaussodan jälkeen Cornplanter katsoi tulleensa brittiläisten pettämäksi näiden kärsittyä tappion siirtokunnille. Hän solmi rauhan Yhdysvaltain kanssa pitäen kansansa erossa tulevista sodista. Cornplanterista tuli Yhdysvaltain uskollinen liittolainen 1700-luvun lopulta lähtien


title: Bounty (suklaapatukka)

text: Bounty on suklaapatukka, jota valmistaa Mars-konserni. Bounty sisältää kuivattua kookosta. Patukka on päällystetty maitosuklaalla. Se esiteltiin vuonna 1951.


title: Teemu Nikkanen

text: Teemu Nikkanen (s. 16. lokakuuta 1992 Riihimäki) on suomalainen pesäpalloilija, joka edustaa Hyvinkään Tahkoa kauden 2015 loppuun asti kestävällä sopimuksella.


title: Teemu Nikkanen

text: Nikkanen on pesäpallossa edustanut vain Hyvinkään Tahkoa, mutta hän on pelannut myös seuran yhteistyöseuroissa. Nikkasen kasvattajaseuraksi on ilmoitettu sekä Tahko että Riihi-Pesis. Debyyttinsä Superpesiksessä Nikkanen teki vuonna 2010 Tahkon joukkueessa. Nikkasen ensimmäinen ottelu Superpesiksessä oli Vimpelin Vetoa vastaan. Sitä ennen hän oli pelannut Suomensarjassa, Ykköspesiksessä sekä juniorisarjoissa. Debyyttivuotensa aikana hän pelasi pääasiassa Suomensarjaa Tahkossa mutta myös Ykköspesistä Jokioisten Koetuksen joukkueessa.


title: Teemu Nikkanen

text: Vuonna 2011 Nikkanen vakiinnutti paikkansa Tahkon edustusjoukkueessa: hän pelasi runkosarjassa 17 ottelussa 26:sta. Lisäksi hän pelasi poikien Superpesiksessä, Suomensarjassa sekä Tahkon yhteistyöseuran Puna-Mustien joukkueessa Ykköspesiksessä.


title: Teemu Nikkanen

text: Vuonna 2012 Nikkanen pelasi Tahkon edustusjoukkueessa varsinkin numerolla kolme. 26. toukokuuta 2012 Nikkanen loukkaantui Hyvinkään ampumavälikohtauksessa. Samassa joukkueessa pelannut Topi Koistinen kuoli saamiinsa vammoihin. Myös toinen joukkuekaveri Miikka Matikka loukkaantui. Luoti osui Nikkasta korvan yläpuolelle. Nikkanen kuitenkin palasi joukkueeseen pian tapahtumien jälkeen ja pelasi kauden aikana 27:ssä Tahkon 32 ottelusta. Hän jatkoi Tahkon joukkueessa myös kaudella 2013, jonka aikana hän pelasi 24 ottelussa pelaten kopparina. Nikkanen kärsi kauden aikana alaraajavammasta, jonka takia hän oli kuukauden pelaamatta. Nikkanen pelasi kauden aikana A-poikien Itä–Länsi-ottelussa.


title: Teemu Nikkanen

text: Nikkanen pelaa kopparina ja kotiuttajana. Hän voitti kaudella 2012 Tahkossa A-poikien SM-pronssia. Lisäksi Nikkanen valittiin 2013 nuorten Itä–Länsi-ottelussa Hyvinkäällä joukkueensa parhaaksi.


title: In a Metal Mood: No More Mr. Nice Guy

text: In a Metal Mood: No More Mr. Nice Guy on Pat Boonen albumi, jolla hän esittää cover-versioita hard rock- ja metallikappaleista jazz-tyyliin. Albumi sijoittui Billboard 200 -listan sijalle 125.


title: In a Metal Mood: No More Mr. Nice Guy

text: Suluissa on kappaleen alkuperäinen esittäjä.


title: Knight

text: Knight on ritaria tarkoittava englannin kielen sana, joka on käytössä myös sukunimenä:


title: Luettelo Pietarin silloista

text: Pietarissa on yli 340 siltaa, kapeista kävelysilloista keskiaikaisiin ja moderneihin siltoihin. Silloissa ja niiden yhteydessä on usein ainutlaatuisia yksityiskohtia ja patsaita. Pietarin silloista kuuluisimpia ovat Nevan sillat.


title: Luettelo Pietarin silloista

text: Nevajoen ylittää 10 siltaa, joista 8 on avattavia.


title: Luettelo Pietarin silloista

text:
Fontanka-joen ylittää 15 siltaa, joista näyttävimmät ovat Nevan valtakadun kohdalla joen ylittävä Anitškovin silta, Lomonosovin silta, ja sfinksein koristeltu Egyptiläinen silta.Gribojedovin kanavan ylittää 21 siltaa.
Moika-joen ylittää 15 siltaa.Krjukovin kanava on Fontankan ja Moikan yhdistävä kanava, jonka ylittää kuusi siltaa.


title: Luettelo Pietarin silloista

text: Prjažka-joen ylittää kolme siltaa.


title: Damaramaa

text: Damaramaa on Luoteis-Namibiassa sijaitseva alue, jota suunniteltiin damara-heimon eli hereroiden kotimaaksi. Siellä sijaitsi apartheid-politiikan aikana bantustan. Damaramaa tunnetaan muun muassa harvinaisesta aavikolle sopeutuneesta norsupopulaatiosta. Alue sijaitsee lähellä Etoshan kansallispuistoa.


title: Damaramaa

text: Eteläisessä Damaramaassa on vuoria ja kaksi suurta tulivuoren kraatteria, jotka ovat kaikki muodostuneet miljoonia vuosia sitten. Alueella on monenlaisia kivimuodostumia: esimerkiksi urkupillejä muistuttavat kivet ja kivettynyt metsä. Brandberg on koko Namibian korkein vuori, ja sieltä löytyy kalliomaalauksia. Alueella on muuallakin kalliomaalauksia ja niistä on päätelty, että siellä on asunut metsästäjä-keräilijöitä yli 7 000 vuotta sitten.


title: Damaramaa

text: Namibin aavikon norsupopulaation yksilöt eroavat muista savanninorsuista lähinnä pienemmän kokonsa sekä paksumpien ja pitempien jalkojensa vuoksi. Niin kutsuttua ”aavikkonorsua” ei kuitenkaan pidetä omana alalajinaan.


title: Damaramaa

text: Damaramaassa elää myös musta sarvikuono, jota ei esiinny missään muualla. Siellä on myös joitakin muita endeemisiä eläinlajeja, kuten mustanaamainen impala ja useita lintulajeja. Lisäksi savanneilla asuu useita tavallisia eläinlajeja: leijona, leopardi, hyeena, kirahvi ja niin edelleen. Lintulajisto on monipuolinen, esimerkiksi petolintulajeja löytyy 33 erilaista.


title: Tšagatai

text: Tšagatai (1185-1241 tai 1242) oli Tsingis-kaanin poika, mongolihallitsija ja Tšagatain kaanikunnan perustaja ja sen ensimmäinen kaani. Tšagatain kaanikunta oli Keski-Aasiassa yksi neljästä kaanikunnasta, joihin Mongolivaltakunta jakautui. Tšagatai hallitsi kaanikuntaa kuolemaansa 1242 asti. Hänen mukaansa on nimetty tšagatain kieli ja tšagataikansa.


title: Bobby Brown (täsmennyssivu)

text: Bobby Brown voi viitata seuraaviin henkilöihin:


title: Tšagatain kaanikunta

text: Tšagatain kaanikunta oli Tsingis-kaanin pojan Tšagatain perustama kaanikunta, joka sijaitsi Keski-Aasiassa.Tunnetaan eri nimillä Chagatai, Chagata, Chugta, Chagta, Djagatai ja Jagatai. Se perustettiin Kublai-kaanin mongolivaltakunnan jakaannuttua neljään osaan ja se myöhemmin turkkilaistui.


title: Tšagatain kaanikunta

text:
Laajimmillaan valtakunta oli 1300-luvun lopulla, jolloin se ulottui Araljärven eteläosasta Amudarja-joelta Altaivuoristoon nykyisen Kiinan ja Mongolian rajalle
. Timur Lenk valtasi suuren osan kaanikunnasta vuonna 1370 ja lopullisesti kaanikunta hajosi 1600-luvun lopulla, jolloin siitä tuli osa Zungarin kaanikuntaa. Kiinan Qing-dynastia otti alueen hallintaansa 1700-luvun puolivälissä.


title: X Games

text: X Games on vuosittainen kaupallinen urheilutapahtuma, joka keskittyy extremelajeihin. Sen järjestää yhdysvaltalainen urheilukanava ESPN. Talvisin, yleensä tammikuussa, järjestetään Winter X Games ja kesäisin, yleensä elokuussa, Summer X Games. Molemmat tapahtumat ovat Yhdysvalloissa. Ensimmäiset kesäkisat järjestettiin 1995 ja talvikisat alkoivat 1997. Kisoissa jaetaan mitalien lisäksi myös palkintorahaa.


title: X Games

text: Suomalaisista X Games -kultaa on voittanut Toomas Heikkinen rallicrossissa vuonna 2013 sekä Münchenissä että Los Angelesissa.


title: X Games

text: Vuoden 2010 kisoissa lajit olivat:


title: X Games

text: Vuoden 2011 kisoissa kisattavat lajit ovat:


title: Deepa Mehta

text: Deepa Mehta () (s. 1. tammikuuta 1950 Amritsar, Punjab, Intia) on intialaissyntyinen kanadalainen elokuvaohjaaja ja -käsikirjoittaja. Mehta tunnetaan muun muassa luonnon elementtejä kuvaavasta trilogiasta "Tuli" (1996), "Maa" (1998), ja "Vesi" (2005), joista viimeisin oli ehdolla Parhaan vieraskielisen elokuvan Oscar-palkinnon saajaksi.


title: Bitly

text: Bitly (aiemmin Bit.ly) on kirjanmerkki- ja URL-lyhennyspalvelu, jonka omistaa Bitly, Inc.


title: Bitly

text: Palvelun tarkoituksena on antaa käyttäjälle lyhennetty muoto verkko-osoitteesta, jonka hän palveluun syöttää. Sitä käytetään yleisesti mikroblogipalveluissa linkkien lyhentämiseen. Tämä johtuu ennen kaikkea siitä, että Twitter otti sen toukokuun 6. päivänä vuonna 2009 oletusosoitelyhennyssivukseen. Edellisen hallitsevan lyhentämispalvelun, Tinyurl:n käyttö on sen jälkeen lähtenyt laskuun. Bitly tarjoaa osoitteiden lyhentämisen lisäksi tietoja linkkeihin kohdistuneista klikkauksista.


title: Bitly

text: Bitly lisäsi lokakuun 12. päivänä 2010 palveluunsa automaattisen QR-koodien luomisen. Kun koodi luetaan matkapuhelimella, avautuu verkkosivusto, johon linkki osoittaa, matkapuhelimen verkkoselaimeen.


title: Bitly

text: Palvelulla lyhennetyt linkit käyttävät bit.ly:n domain-nimeä. Esimerkiksi Wikipedian etusivun osoite http://fi.wikipedia.org/ lyhenee muotoon ”bit.ly/fneAZI”. Jos jokin yritys ostaa bit.ly Pro -palvelun, se voi käyttää myös omaa domain-nimeään. Esimerkiksi Pepsillä on käytössään osoite ”pep.si”.


title: Bitly

text: Jos bit.ly-linkin perään lisää plus-merkin, näkee infosivun, jossa kerrotaan minne linkki johtaa ja kuinka monta kertaa sitä on klikattu ja milloin. Esimerkiksi em. esimerkin (”bit.ly/fneAZI”) infosivu löytyy osoitteesta ”bit.ly/fneAZI+”. Infosivulta käyttäjät voivat katsoa, minne linkki johtaa ennen sen painamista. Tämä parantaa tietoturvaa.


title: UEFA-cupin kausi 1993–1994

text: UEFA-cupin kausi 1993–1994 oli 23. kausi, jolloin pelattiin cupin mestaruudesta. Loppuotteluissa italialainen Internazionale voitti itävaltalaisen SV Casino Salzburgin.


title: FC Kuusysi (naiset)

text: FC Kuusysi (naiset) on jalkapalloseura FC Kuusysin naisjoukkue, joka pelaa nykyisin Naisten Kakkosessa.


title: FC Kuusysi (naiset)

text: Kuusysin naisten joukkue perustettiin syksyllä 1971. Seuraavana kautena joukkue osallistui jo SM-karsintoihin. Vuonna 1974 seuran miesten edustusjoukkue putosi pääsarjasta, jolloin Kuusysin taloudenpitoa jouduttiin kiristämään. Tämän johdosta naisjoukkueen toiminta siirtyi Lahden Sammon alaisuuteen. Myöhemmin toiminta aloitettiin uudestaan ja vuonna 1987 Kuusysi karsi paikasta naisten SM-sarjaan. Joukkue onnistui nousemaan kaudeksi 1988 pääsarjaan, mutta putosi karsintojen kautta heti toiselle sarjatasolle. Kaudeksi 1991 joukkue nousi uudelleen pääsarjaan. Kuusysi onnistui säilyttämään sarjapaikkansa kolmen kauden ajan, kunnes putosi kauden 1993 jälkeen. Seuraavina vuosina Kuusysi pääsi usein SM-karsintoihin, muttei onnistunut sarjanousussa. Kaudeksi 1998 joukkue selviytyi SM-sarjaan, mutta putosi tällöinkin heti karsintojen kautta. Kaudella 2008 joukkue teki paluun pääsarjaan ja sijoittui kuudenneksi, joka oli joukkueen siihenastisen historian paras sijoitus. Samana kautena joukkue selviytyi Suomen cupissa loppuotteluun, mutta hävisi sen HJK:lle. Kausi 2009 päättyi Kuusysiltä putoamiseen pääsarjasta.


title: Kivitippu

text: Kivitippu on Etelä-Pohjanmaalla Lappajärven kunnassa sijaitseva kylpylä, hotelli ja hoitola. Se sijaitsee Lappajärven rannalla. Kylpylä on saanut nimensä metoriitista, joka ”tippui” alueelle miljoonia vuosia sitten. Kylpylän yhteydessä toimi törmäystä esittelevä Meteoriittikeskus.


title: Kivitippu

text: Kesäkuussa 1985 Lomayhtymä vahtoi Halkosaaren tonttinsa Lappajärven kunnan omistamaan Nykälänniemen tonttiin tulevan kylpylähankkeen takia joka tuolloin vielä tunnettiin nimellä Pohjanmaan terveyskylpylä. Nykyisen kylpylähotellin paikalla toimi tuohan aikaan vielä Nykälän Riihiravintola ja leirintäalue.


title: Kivitippu

text: Kivitipun rakentamiseen saatiin Raha-automaattiyhdistykseltä tukea 5 miljoonan markan edestä ja lisäksi Lappajärven kunta tuki rakentamista 20 miljoonan markan lainalla Postipankilta jonka se lainasi eteenpäin Lomayhtymälle, lainasta Lomayhtymä maksoi takaisin 17 miljoonaa markkaa. Urakkasopimukset allekirjoitettiin toukokuussa 1988. 18. elokuuta 1988 kylpylän peruskivi muurattiin juhlallisesti ja samassa tilaisuudessa kylpylän nimeksi julkistettiin "Kivitippu". Kivitipun rakennus valmistui marraskuussa 1989 ja kylpylän avajaisia juhlittiin 24. marraskuuta 1989. Kylpylähankkeen kokonaiskustannukset olivat noin 50 miljoonaa markkaa. Yhdeksänreikäinen golfkenttä Nykälänniemeen Kivitipun yhteyteen avattiin vuonna 1991 ja kesällä 2001 kentän laajennus Herneslahden toisella puolella valmistui. Vuonna 1994 Kivitipussa avattiin Meteoriittikeskus.


title: Kivitippu

text: Vuonna 1997 Kivitipun ravintola ja aula uusittiin, muun muassa julkisivu uudistui punertavalla tornilla sisäänkäynnin vieressä. Vuonna 1999 Kivitipun etupihalle valmistui Cafe bar Rantakirppu kesäravintola.


title: Kivitippu

text: Kivitipun laajennukset valmistuivat kesällä 2009.


title: Kivitippu

text: Vuonna 2013 ilmoitettiin Kivitipun olevan taloudellisissa ongelmissa. Syksyllä 2014 koko Kivitippua tarjottiin Lappajärven kunnalle miljoona velkoineen ostettavaksi 2 euron hinnalla, kunta ei kuitenkaan suostunut ehdotukseen. Joulukuussa 2014 Lappajärven kunta päätti ostaa Kivitipulta Aquarius -nimisen vuonna 2008 valmistuneen rantasaunan 500 000 euron hintaan.


title: Kivitippu

text: Kivitippu jouduttiin tammikuussa 2015 sulkemaan yli kuukaudeksi kehnon taloudellisen tilanteen vuoksi.


title: Kivitippu

text: Elokuussa 2015 Lappajärven kunnanjohtajan tuotua idean kunnanhallitukselle vastaanottokeskuksen perustamisesta Lappajärvelle alkoi pian tämän jälkeen kiertää huhuja Kivitipun muuttamisesta vastaanottokeskukseksi. 21. syyskuuta Kivitipun toimitusjohtaja ilmoitti Lappajärven kunnan järjestämässä keskustelutilaisuudessa yleisölle että vastaanottokeskukseksi muuttamisesta on keskusteltu.


title: Kivitippu

text: 30. syyskuuta allekirjoitettiin sopimus Kivitipun muuttamisesta turvapaikanhakijoiden vastaanottokeskukseksi ja 15. lokakuuta 2015 Kivitippuun saapuivat ensimmäiset 50 turvapaikanhakijaa. 14. lokakuuta 2015 Lappajärven rakennuslautakunnan päätöksen mukaan vastaanottokeskuksen perustaminen Kivitippuun on Nykälänniemeen asetetun kaavan vastainen, Vaasan hallinto-oikeus kuitenkin jätti tutkimatta valitukset.


title: Kivitippu

text: Joulukuussa tiloissa majaili jo yhteensä 225 turvapaikanhakijaa. Maahanmuuttoviraston maaliskuussa 2016 julkaiseman lehdistötiedotteen mukaan Kivitipun vastaanottokeskus suljetaan elokuuhun 2016 mennessä. Ensimmäisten turvapaikanhakijoiden siirtäminen toisiin vastaanottokeskuksiin aloitettiin Kivitipusta kesällä 2016 ja viimeiset turvapaikanhakijat lähtivät Kivitipusta 17. elokuuta 2016. Yhden turvapaikanhakijan keskiarvo vuorokausihinta Kivitipussa kerrotaan olleen alle 66 euroa. Vuoden 2016 aikana vastaanottotoiminnan kokonaiskustannukset olivat 3 412 185 euroa.


title: Kivitippu

text: 28. lokakuuta 2016 Lomayhtymä Oy sekä Lomayhtymä Finland Oy myivät kaikki osakkeensa Kivitipusta, uudesta perustettavasta yhtiöstä Lappajärven kunta omistaa 20 prosenttia. Keväällä 2017 Kivitippuun tehtiin miljoonan euron remontti ja hotelli avattiin saman vuoden kesäkuussa uudelleen.


title: Melonta kesäolympialaisissa 1952 – naisten 500 metrin kajakkiyksikkö

text: Helsingin olympiakisojen naisten melonnassa oli ainoana lajina kajakkiyksiköiden 500 metrin kilpailu. Osanottajia oli 13. Kilpailu käytiin 28. heinäkuuta Soutustadionilla.


text:
Jokaisesta erästä kolme nopeinta loppukilpailuun.
1.erä


title: Shon Mi-Na

text: Shon Mi-Na (; s. 8. lokakuuta 1964) on eteläkorealainen entinen käsipalloilija ja olympiavoittaja. Hän osallistui olympialaisiin kahdesti, vuosina 1984 ja 1988. Shon sai hopeaa Los Angelesin kisoista 1984 ja oli mukana maansa kultaa voittaneessa joukkueessa Soulissa 1988. Hän myös vannoi urheilijoiden valan vuoden 1988 kisoissa.


title: Hobo with a Shotgun

text: Hobo with a Shotgun on keväällä 2011 ilmestynyt toimintaelokuva. Se perustuu kuvitteellisen elokuvan traileriin, jota esitettiin / -elokuvien esitysten alussa Kanadassa. Elokuva päätettiin tehdä trailerin perusteella samaan tapaan kuin "Machetekin", joka myös oli aluksi vain kyseisten elokuvien alussa esitetty traileri fiktiivisestä elokuvasta. Elokuvan ohjaaja on Jason Eisener ja käsikirjoittaja John Davies. Maailmanensi-iltansa "Hobo With A Shotgun" sai Sundancen elokuvajuhlilla tammikuussa 2011.


title: Hobo with a Shotgun

text: Koditon kulkuri ”Hobo” (Rutger Hauer) saapuu uuteen kaupunkiin. Se on täynnä rikollisia, mätiä poliiseja, hyväksikäytettyjä naisia ja on siellä pedofiilijoulupukkikin. Kulkuri alkaa jakaa oikeutta parhaalla tuntemallaan tavalla – haulikolla, ammus ammukselta.


title: Hobo with a Shotgun

text: "Hobo with a Shotgun", ohjaajana Jason Eisener, oli kansainvälistä kilpailua varten tehty muka-traileri, jolla mainostettiin Quentin Tarantinon ja Robert Rodriguezn kaksoiselokuvaa "Grindhouse". Se voitti kilpailun ja sitä esitettiin Kanadassa ennen elokuvaa "Grindhouse". Kokopitkäksi elokuvaksi elokuvaa "Hobo With a Shotgun" alettiin kuvata Halifaxissa 19. huhtikuuta 2010.


title: Hobo with a Shotgun

text: Ennakkotraileri, valokuvia lavasteiden takaa ja testimateriaalia julkistettiin 26. huhtikuuta 2010. Dave Brunt, joka esitti koditonta miestä trailerissa, esittää elokuvassa poliisia.


title: Hobo with a Shotgun

text: "Hobo With a Shotgun" on toinen "Grindhousen" muka-traileri, josta tehtiin aito elokuva. Ensimmäinen oli Rodriguezin "Machete".


title: Stevens (sukunimi)

text: Stevens on muun muassa seuraavien henkilöiden sukunimi:


title: Kampuksen Dynamo

text: Kampuksen Dynamo (KaDy) on vuonna 1995 perustettu suomalainen futsal- ja jalkapalloseura Jyväskylästä. Futsalissa seuran edustusjoukkue pelaa Futsal-liigassa ja jalkapallossa Viitosessa. Seura on saavuttanut Futsal-liigassa SM-kultaa vuonna 2018, SM-hopeaa vuosina 2011, 2012, 2015 ja 2017 sekä SM-pronssia ja Cup-mestaruuden vuonna 2013. KaDy voitti elokuussa 2015 seurajoukkueiden Pohjoismaiden mestaruuden.


title: Kampuksen Dynamo

text: Kampuksen Dynamo perustettiin 11. syyskuuta 1995 Jyväskylässä jalkapalloseuraksi. Futsaliin KaDy laajensi toimintaansa vuonna 2002 aluksi harrastemielessä. Vuosina 2004–2006 KaDy kehittyi nopeaan tahtiin Keski-Suomen II-divisioonan kärkijoukkueeksi ja menestyi myös Futsal Cupissa. Keväällä 2007 KaDy nousi maanlaajuiseen Futsal-Ykköseen, josta se nousi liigaan helmikuussa 2009 kahden kauden jälkeen.


title: Kampuksen Dynamo

text: Ensimmäisellä liigakaudella KaDy sijoittui kuudenneksi. Kahtena seuraavana kautena KaDy nousi taistelemaan liigan kärkipaikoista ja sijoittui toiseksi kausina 2010–2011 ja 2011–2012. Molempina kausina Ilves FS voitti KaDyn Futsal-liigan finaaleissa. Kaudella 2012–2013 Dynamo saavutti pronssia ja Cup-mestaruuden. Kaudella 2014–15 KaDy pääsi jälleen finaaleihin, mutta Sievi Futsal voitti sarjan 3–0. Kaudella 2016–17 samat joukkueet kohtasivat finaalisarjassa, jonka Sievi FS voitti 3–2. Viimein kaudella 2017–18 KaDy sai SM-kultaa voittaen finaalisarjassa akaalaisen Leijona Futsalin voitoin 3–1. KaDyn päävalmentajana toimii montenegrolainen Vasko Vujović. Kaudella 2018–19 KaDy pelaa UEFA:n futsalin Mestarien Liigassa (UEFA Futsal Champions League).


title: Kampuksen Dynamo

text: Jalkapallon puolella KaDy on parhaimmillaan pelannut Keski-Suomen Kolmosessa. Suurimman osan historiastaan KaDyn jalkapallon edustusjoukkue on pelannut Keski-Suomen IV ja V divisioonissa.


title: Kampuksen Dynamo

text: Vuosina 2015–18 Kampuksen Dynamoon on perustettu useita naisten ja juniorien joukkueita futsalissa ja jalkapallossa.Maalivahdit:


title: Kampuksen Dynamo

text: Kenttäpelaajat:


title: Kampuksen Dynamo

text: Valmentaja:


title: Kampuksen Dynamo

text: Puheenjohtaja: Samu Kytölä


title: Kampuksen Dynamo

text: Joukkueenjohtaja: Juha Huusko


title: Bobby Farrell

text: Roberto "Bobby" Alfonso Farrell (6. lokakuuta 1949 Aruba – 30. joulukuuta 2010 Pietari) oli arubalaissyntyinen tanssija ja viihdyttäjä. Hänet tunnettiin parhaiten diskoyhtyeestä Boney M., johon hän liittyi toimittuaan DJ:nä Saksassa.


title: Bobby Farrell

text: Farrell oli alkuperäisen Boney M. -kokoonpanon ainoa miesjäsen. Yhtyeen tuottaja Frank Farian kuitenkin lauloi Boney M.:n levyillä miesosat, vaikkakin Farrell esiintyi yhtyeen keikoilla. Boney M:n alkuperäiskokoonpanon hajottua yhtyeen laulajan Liz Mitchellin mukaan Boney M -nimellä on kiertänyt jopa viisi eri yhtyettä. Yksi näistä oli Farrellin johtama Bobby Farrell's Boney M.


title: Bobby Farrell

text: Farrell asui Amsterdamissa ja kuoli sydänkohtaukseen 30. joulukuuta 2010 Pietarissa esiinnyttyään yhtyeensä kanssa edellisenä iltana. Hänen agenttinsa John Seinen mukaan Farrell oli valittanut hengitysvaikeuksia illan esityksen jälkeen. Farrellin ruumiin löysi hotellin henkilökunta, kun hän ei vastannut herätyssoittoon. Hänet on haudattu Amsterdamin lähellä olevalle Zorgvliedin hautausmaalle.


title: Bobby Farrell

text: Hänen kuolemansa jälkeen huomattiin, että hän oli kuollut samana päivänä vuodesta ja samassa kaupungissa kuin Rasputin, jota Farrell esitti Boney M:n samannimisen laulun esityksissä.


title: Pyöriäsuo

text:
Pyöriäsuo on suo Lappeenrannan Yllikkälässä. Se sijaitsee sähköasemalle menevän tien varressa. Suolla ei juurikaan ole puita, joitakin harvakseltaan kasvavia kitukasvuisia mäntyjä ja koivuja, sekä tupasvillaa ja suopursua. Sen keskellä on avovesi, joka on muodoltaan pyöreä ja halkaisijaltaan muutamia kymmeniä metrejä. Suota ei ole ojitettu ja se on luokiteltu metsälain (10 §) tarkoittamaksi erityisen tärkeäksi elinympäristöihin
kuuluvaksi vähäpuustoisena suona.


title: Burundin historia

text: Burundin ensimmäiset asukkaat olivat pygmejä. Myöhemmin, 1200-luvulla Burundiin saapui hutuja harjoittamaan maanviljelystä, mutta he joutuivat väistymään 1500-luvulla heitä alistaneiden tutsien tieltä. Myöhemmin keskiajalla tutsit perustivat Burundiin oman kuningaskuntansa. Burundista tuli siirtomaa vuonna 1890 Saksan valloittaessa Burundin ja sen pohjoispuolella sijaitsevan naapurivaltion Ruandan. Burundi ja Ruanda liitettiin molemmat Saksan Itä-Afrikkaan.


title: Burundin historia

text: Burundi oli Saksan siirtomaa ensimmäisen maailmansodan puhkeamiseen vuonna 1916 asti, jolloin Belgia miehitti Burundin. Sekä saksalainen että belgialainen siirtomaavalta tukeutui Burundin tutseihin ja tuki näiden harjoittamaa hutujen alistamista, jota verrattiin jopa Etelä-Afrikan apartheidiin ja kutsuttiin "mustaksi apartheidiksi." Sodan jälkeen Ruanda ja Burundi jäivät Belgian hallintaan Kansainliiton mandaattialueena nimellä Ruanda-Urundi. Vuonna 1925 Belgia yhdisti Burundin hallinnollisesti kuuluvaksi Belgian Kongoon. Kansainliiton hajottua alueesta tuli 1946 Yhdistyneiden kansakuntien huoltohallintoalue.


title: Burundin historia

text: Burundi saavutti sisäisen autonomian vuonna 1959 ja täyden itsenäisyyden vuonna 1962. Maata hallitsi mwami Mambutsa IV. Hänen poikansa, prinssi Louis Rwagasore toimi ensimmäisenä pääministerinä, mutta joutui salamurhan uhriksi ja hänen seuraajakseen nousi "Andre Muhirwa". Burundin itsenäisyyden alkuajat olivat hyvin levottomat, ja kuningas Mambutsa IV pakeni Eurooppaan eikä enää suostunut palaamaan takaisin. Seuraavaksi kuninkaaksi valittiin joka tunnettiin Ntare V. Kuitenkaan hänenkään valtakautensa ei kestänyt kauan, vaan jo samana vuonna kapteeni Michel Micombero, joka myöhemmin julisti Burundin tasavallaksi, syrjäytti hänet.


title: Burundin historia

text: Micombero syrjäytettiin vallankaappauksella vallasta 1976, ja vallankaappauksen johtaja Jean-Baptiste Bagaza valittiin presidentiksi jo 1979 ja uudelleen 1984. Hän taas kukistui 1987, ja uudeksi presidentiksi nousi Pierre Buyoya. Hän palautti Burundiin siviilihallinnon.


title: Burundin historia

text: 1990-luvulla Burundi sai vielä kaksi uutta presidenttiä: vuonna 1994 pidetyissä vaaleissa Cyprien Ntaryamiran ja sen jälkeen Sylvestre Ntibantunganyan, joka kukistui lopulta tutsien johtaman armeijan tekemässä vallankaappauksessa vuonna 1996. Sen jälkeen Pierre Buyoya nousi jälleen presidentiksi. Taistelut armeijan ja hutukapinallisten välillä kiihtyivät, mikä johti Burundin sisällissotaan, joka kesti vuoteen 2000 saakka.


title: Linnunradan keskus

text:
Linnunradan keskus on piste, jonka suhteen Linnunradan galaksi kiertää. Sen etäisyys Maasta on ~27 000±1 000 valovuotta Jousimiehen, Käärmeenkantajan ja Skorpionin tähdistöjen suuntaan. Uskotaan, että Linnunradan keskuksessa on supermassiivinen musta aukko. Hyvin lähellä Linnunradan keskusta sijaitsee myös voimakas radioaaltojen lähde, Sagittarius A*.
Suomessa Linnunradan keskuksen seudun havainnointi on sen eteläisen sijainnin johdosta hyvinkin vaikeaa, se näkyy horisontin yläpuolella vain etelärannikolla ja vain vähän aikaa touko-kesäkuussa. Vastakkainen suunta keskuksesta on hyvin näkyvissä Beta Tauri-tähden lähellä.


title: Linnunradan keskus

text: Koska näkökentän tiellä on tähtienvälistä sumua, Linnunradan keskus ei näy Maahan eikä sitä voida tutkia näkyvällä, ultravioletti- tai heikko röntgen- aallonpituuksilla. Linnunradan keskuksesta onkin saatu tietoa vain gamma-, infrapuna- ja radioaaltojen sekä voimakkaiden röntgenaaltojen avulla.


title: Linnunradan keskus

text: Linnunradan keskuksen koordinaatit selvitti ensimmäiseksi Harlow Shapley tehdessään tutkimuksia pallomaisista tähtijoukoista. Hänen tutkimustensa mukaan koordinaatit ovat: RA 17h45m40,04s; Dec -29° 00' 28,1".


title: Ruskopensastyranni

text: Ruskopensastyranni ("Casiornis rufus") on Etelä-Amerikassa tavattava tyranneihin kuuluva varpuslintu.


title: Ruskopensastyranni

text: Kooltaan ruskopensastyranni on noin 18 cm. Päästään ja siivistään laji on väriltään yksivärisen punaruskea ja selkä on hieman päätä vaaleampi. Kurkku on linnulla valkoinen ja rinta kanelinruskea. Vatsastaan ruskopensastyranni on hieman vaaleamman kellertävän ruskea. Lajin nokka on vaaleanpunainen.


title: Ruskopensastyranni

text: Ruskopensastyrannia tavataan Bolivian pohjois- ja itäosissa, keskisessä Brasiliassa, Paraguayssa, Uruguayssa ja Pohjois-Argentiinassa. Linnun elinympäristöä ovat galleriametsät, cerradokasvillisuus sekä kuivat pensaikot ja tiheiköt. Ruskopensastyrannit liikkuvat yleensä pareittain.


title: Memex

text: Memex on Vannevar Bushin antama nimi tiedonhallintajärjestelmän konseptille, jota hän esitteli The Atlantic Monthy -lehdessä vuonna 1945 julkaistussa artikkelissa "As We May Think". Memexiin sisältynyt dokumenttien linkitysominaisuus on eräänlainen hypertekstin idean varhainen esitys.


title: Memex

text: Bush oli huolissaan tiedon häviämisestä. Hän pelkäsi, että tieto katoaisi heikon saatavuuden vuoksi ja tietotulvan alle. Tutkimusraportteja julkistettiin enemmän kuin aikaisemmin. Tietoa järjesteltiin silti edelleen vanhojen tapojen mukaan. Bush hahmotteli Memexiä jo vuosien 1932–1933 aikana, kun hän yritti kehittää tiedonhakua. Vuonna 1939 hän kirjoitti julkaisemattoman artikkelin "Mechanization and the Record", jossa hän hahmotteli uuden tiedonhakujärjestelmän, joka olisi erityisesti tutkijoiden ja koulutettujen kirjastonhoitajien käyttöön. Bush käytti sanaa Memex ensimmäisen kerran kirjeessään, jonka hän lähetti Fortune-lehden toimittajalle. Kirje vastasi melko pitkälti artikkelia "As We May Think".


title: Memex

text: The Atlantic Monthly julkaisi Bushin artikkelin nimellä "As We May Think" heinäkuussa 1945. Samana vuonna Life julkaisi artikkelista kuvitetun ja lyhennetyn version ja Timessä siitä oli yhteenveto.


title: Memex

text: Memex oli työpöytä, jossa on näyttö, näppäimistö, painonappeja ja kytkimiä. Pöydän sisässä oli laitteen muistiyksikkö, joka käytti tiedon tallentamiseen mikrofilmiä. Muistiin käyttäjä pystyi tallentamaan kirjansa, tietonsa ja viestintänsä. Laite pystyi hakemaan tallennetun tiedon nopeasti ja joustavasti. Memex liittyi myös maailmanlaajuiseen tietovarastoon, josta käyttävä pystyi hakemaan kaikenlaisia kirjoja, kuvia, aikakauslehtiä ja sanomalehtiä.


title: Memex

text: Merkittävin Bushin ideoista Memexiin oli assosiatiiviset hakemistot ja linkit - idea vastasi hypertekstiä. Bush kehitti ajatuksen siitä mielikuvasta, miten ihmisen muisti toimi tiedon järjestämisessä. Bushin mukaan hakemistojärjestelmät olivat rajoittuneita ja epäintuitiivisia. Memexissä tieto järjestettäisiin käyttäjän henkilökohtaisen assosiaatiopolun mukaan. Bush ehdotti, että tiedostot linkitettäisiin toisiinsa henkilökohtaisesti nimettyjen polkujen ja koodien avulla. Käyttäjä saisi haluamansa tiedoston kirjoittamalla tietyn koodin tai vetämällä vivusta. Linkit eivät häviäisi, vaan niitä voitaisiin käyttää myöhemmin, kun käyttäjä etsisi samaa tietoa uudestaan.


title: Memex

text: Memex ja sen linkit vaikuttivat useisiin Internetiä, hyperlinkkejä, World Wide Webiä ja digitaalisia kirjastoja suunnitelleisiin henkilöihin. Ensimmäiset Memexin esikuvakseen ottaneet suunnittelijat olivat Ted Nelson ja Douglas Engelbart, jotka puolestaan vaikuttivat J. C. R. Licklideriin ja Tim Berners-Leehen. Termin hyperteksti kehittänyt ja Xanadu-projektin aloittanut Nelson kutsui Memexia inspiraationlähteekseen. Engelbart kirjoitti vuonna 1962 Bushille ja oli lähes varma siitä, että artikkeli "As We May Think" vaikutti merkittävisti hänen ajatuksiinsa.


title: Pikku-Enkelit. Vaarallinen tehtävä

text: Pikku-Enkelit. Vaarallinen tehtävä ("D.E.B.S.") on Angela Robinsonin ohjaama ja käsikirjoittama toimintaelokuva vuodelta 2004. Elokuvan päärooleissa esiintyy Sara Foster, Jordana Brewster, Meagan Good, Devon Aoki ja Jill Ritchie.